text:
Leta ifite ingamba zigamije korohereza abaturage gucana kuri gazi badahenzwe-Biruta
Yanditswe na SEZIBERA ANSELME
Minisitiri w’ibidukikije Dr Vincent Biruta aratangaza ko Leta yafashe ingamba zinyuranye zigamije korohereza abaturage gucana bakoresheje gazi kandi mu buryo butuma badahendwa cyane, bikazegerwaho hatangizwa imishinga.
Dr Biruta avuga ko ibiciro bya gazi, ibya peteroli, iby’inkwi, amakara, byose bihinduka kenshi kandi nta cyo Leta yabikoraho, asobanura ko icyo ishobora gukora ari ikerekeranye n’imisoro kuri gazi harebwa uburyo amacupa n’amashyiga byayo byakoroshywa mu biciro ku buryo umuturage abasha gukoresha gazi bitamuhenze cyane.
Nk’uko akomeza abivuga, Leta ishyize imbere mu gushyigikira umuturage wifuza kuva mu gucana amakara yerekeza kuri gazi bitamuremereye cyane agashyigikirwa, binyuze mu mushinga mushya ugamije guteza imbere amashyamba, kuyavugurura, kongera ubuziranenge bw’imbuto z’amashyamba, guteza imbere imikoreshereze myiza y’ibicanwa bituruka ku biti, ndetse no gukwirakwiza uburyo bushya bwo gutanga ingufu zifashishwa mu nganda z’icyayi no mu ngo.
Dr. Biruta agira ati: “Niba umuturage asabwa kugura icupa akagura na gazi bishobora kumuhenda cyane ariko hari uburyo butandukanye bushobora gukoreshwa ku buryo byamworohera kabone nubwo yagenda yishyura buhoro buhoro ariko bigashoboka. Gusa abagiye bahindura bazi neza ko ibiciro bya gazi bihendutse ugereranyije n’iby’amakara, kuko nayo ibiciro byayo bigenda bihinduka kandi bigaragara ko mu gihe kizaza azagenda ahenda”.
Dr Biruta abisobanura avuga ko uko umubare w’abantu wiyongera ari nako bifuza gucana amakara n’inkwi, bitandukanye n’uko ubuso buterwaho amashyamba bwo bwiyongera, akaba ari yo mpamvu abantu bakwiye kumva ko gazi ari yo ihendutse gusumbya amakara.
Akomeza abumvisha ko gucana hakoreshejwe amakara cyangwa inkwi binagira ingaruka ku buzima kubera imyotsi ibiturukaho.
Avuga ko Leta yiteguye gukora uko ishoboye mu gufasha abaturage kwitabira gazi kugira ngo bigirire akamaro igihugu bidasize n’umuturage ubwe.
Umuyobozi mukuru w’ikigo k’Igihugu gishinzwe kubungabunga ibidukikije (REMA) Eng. Coletha Ruhamya, atangaza ko umushinga mushya uje wunganira uwari usanzwe wa LEFREC uterwa inkunga n’Ikigega Mpuzamahanga k’Ibidukikije (GEF) ndetse n’Ikigega gitera inkunga ibihugu bikiri mu nzira y’amajyambere (LDCF) binyuze muri Banki y’isi hagamijwe gusubiranya Pariki y’Igihugu ya Gishwati-Mukura mu gihe k’imyaka 5.
Avuga ko Leta ifite imishinga igamije gushakisha ibindi byasimbura amakara n’inkwi kuko biri muri gahunda yayo binyuze muri REMA n’ibigo biyishamikiyeho kandi hakarushwaho kurebwa uburyo umutungo wakoreshwa neza.
Agira ati: “Hari ubwo ugira abaturage bake umutungo ugakoreshwa nabi ntugire icyo wunguka, kimwe nk’uko hari ubwo umubare w’abaturage wiyongera umutungo ugakoreshwa neza kandi bigatanga inyungu, ibyo ni byo bizibandwaho mu mishinga mishya igenda ivuka”.
Kugeza ubu nta mibare igaragazwa y’uburyo abantu bitabiriye gucana kuri gazi bava ku makara, gusa izo nzego zombi zihuriza hamwe ko abaturage bagicana ku makara n’inkwi ari bo benshi.


c: text/html

text:
Abagenerwabikorwa b’abagore 250 bafashwa n’umushinga UKAM ukorera mukarere ka Bugesera mumurenge wa Ngeruka mu midugudu itandatu ariyo Twimpala, Kalama, Nyakayenzi Kamugera, Rubilizi na Kabumbwe bibumbiye mumatsinda yo kwizigama no kugurizanya bigamije kubakura mubukene.
Mbere yo kwinjira mu gikorwa cyo kwizigama no kugurizanya, abo bagenerwabikorwa babanje guhabwa amahugurwa (inyigisho) abafasha kubongerera ubumenyi mu kugira umuco wo kwizigama, gutinyuka kwaka inguzanyo, gukorana n’ibigo by’imari iciriritse, kumenya guhanga imirimo ibyara inyungu, ndetse n’uburyo bwo gukoresha inguzanyo. Ayo mahugurwa yatanzwe mubihe bitandukanye kuva mukwezi kwa gatandatu kugeza mukwezi kwa munani 2016.
Mbere yo guhabwa ayo mahugurwa umukozi w’uwo mushinga MFITIRYAYO Jean de Dieu yabanje gukangurira abagenerwabikorwa ibyiza byo kwibumbira mu matsinda yo kwizigama no kugurizanya, uko ayo matsinda aba ateye ndetse n’uko akora.
Yagaragaje ko bimwe mu byingenzi ngenderwaho mugutoranya abagize ayo matsinda harimo: kuba umugenerwabikorwa afite ubushake, yifuza gukorana n’abandi kandi akaba yifuza gukora imirimo ibyara inyungu.
Amahugurwa yaragabanyijemo ibice 2; igice cya mbere kwari ukwigisha abanyamuryango uko amatsinda akora n’ibyiza byayo, naho igice cya kabiri cyari inyingisho ngiro aho abanyamuryango b’amatsinda bahuguwe uko babara inyungu kunguzanyo n’uko bazigabana, ndetse n’uko buzuza igitabo cy’itsinda. Nyuma yayo mahugurwa kandi amatsinda yose yitoyemo abayobozi ndetse bashyiraho amategeko n’amabwiriza agenga imikorere y’itsinda.
Amasomo yatanzwe muri ayo mahugurwa yatangiye gushyirwa mubikorwa ku matsinda yose ubu abanyamuryango bakaba bakataje muri icyo gikorwa cyo kwizigama no kugurizany, ubu ubwabo bivugira ko bagiye gusezera k’ubukene nabo bakagira uruhare rwo gukora kw’ifaranga bakihangira imirimo ibyara inyungu bakabasha guhangana n’ubukene bwari bwarabugarije.
Abanyamuryango b’amatsinda bahura rimwe mucyumweru cyangwa kabiri mukwezi bitewe n’ubwumvikane bwabo. Iyo inama rusange yateranye, habaho igikorwa cyo kureba ubwitabire bw’abanyamuryango, gutanga ingoboka, ubwizigame, inguzanyo, inyungu ku nguzanyo, ibihano ndetse no kungurana ibitekerezo. Ubwizigame kuri buri munyamuryango buri hagati y’amafranga 100 na 150 naho ingoboka ni hagati ya 50 na 100 y’amafranga y’uRwanda.
Amafranga yinjiye cyangwa asohotse agenzurwa n’abagenzuzi babiri muburyo bwo kwirinda kwibeshya. Mbere y’uko inama rusange isozwa, umwanditsi asomera abanyamuryango bose ibyo yanditse mugitabo cy’itsinda ari nako agaragaza uko umutungo w’itsinda uhagaze . Muburyo bwo kugirango amatsinda akomeze kuramba kandi akore neza, abanyamuryango bigishijwe ko ataribyiza kugabana amafranga yose y’ubwizigame cyangwa inyungu, ko ahubwo ari byiza ko habaho amafranga asigara mw’isanduku kugirango bazayahereho bakora ibindi bikorwa bibateza imbere.
Bamwe mubagenerwabikorwa bavuga ko biciye mugikorwa cyo kwizigama no kugurizanya, ubu babashije kugera kuri byinshi byiza. Nyirazireze Dafroze wo mumudugudu wa Twimpala ni umwe mubanyamuryango b’itsinda “Duharanire Kwitezimbere” yemeza ko kuva yajya mumatsinda yo kwizigama no kugurizanya imibereho ye yatangiye guhinduka muburyo bugaragara. Avuga ko yabashije Kwishyura ubwisungane mu kwivuza (mutuelle se santé)bw’umuryango we, kugura umurima, ihene ndetse no kwishyura amafranga y’ishuri y’abana.
Naho uwitwa Mukankusi Rose wo mw’itsinda “Abishyizehamwe” mu mudugudu wa Kabumbwe nawe avuga ko igikorwa cyo kwizigama no kugurizanya cyamufashije kugura imbuto zo gutera mumurima, ko abasha kurangura imyaka (ibishyimbo, ibigori) akayicuruza muburyo bwo gushaka inyungu, bityo amafranga akuyemo akayagura ibindi bikenewe murugo rwe nko kugura isabune, amavuta, umunyu n’ibindi.
Usibye kandi ubufasha buciye mumahugurwa cyangwa ibikoresho bibafasha muri icyo gikorwa bahawe, umushinga UKAM wabateganyirije n’inkunga y’amafranga azabafasha kunoza imishinga yabo. Ayo mafranga akaba ateganyijwe kuzatangwa nyuma y’amezi 6 kuva batangiye kwizigama akazabafasha gukora cyangwa imirimo ibyara inyungu.
Ayo matsinda azwi kw’izina ry’“Ibimina bivuguruye” azahabwa inkunga ni 12 agizwe n’abagore 250, muri buri mudugudu harimo amatsinda 2 agizwe n’abanyamuryango byibura 21 kuri buri tsinda.
Hakurikijwe uburemere bw’amahugurwa (amasomo) bahawe ndetse n’ubushake abo bagore bagaragaza muri icyo gikorwa cyo kwizigama no kugurizanya, ntagushidikanya ko nibakomeza gutyo ndetse bakarushaho bazagera kure kandi kuri byinshi bituma batandukana n’ubukene burundu mumiryango yabo.
Umushinga UKAM uterwa inkunga n’ikigega mpuzamahanga cya leta ya Scotland (SCIAF) ushyirwa mubikorwa na Komisiyo y’ubutabera n’amahoro ya Arkidiyoseze ya Kigali. Ukaba ugamije kongera no kunoza imibereho myiza y’abahinzi baciriritse 500 bo midugudu yavuzwe hejuru, guhanga imirimo ibyara inyungu, guhangana n’ihindagurika ry’ikirere, no gushimangira ihame ry’uburinganire n’ubwuzuzanye.

robotstxt: allowed

filter: keep


text:
Piano Rodrigue undi munyempano mu muziki wo kuramya no guhimbaza Imana
Munyamashara Rodrigue wazanye mu muziki amazina ya Piano Rodrigue ari mu bahanzi bakizamuka bari kugaragaza impano mu muziki wo kuramya no guhimbaza Imana ufite inzozi zitangaje.
Uyu muhanzi yinjiye mu muziki afite imyaka 7 atangirira kuririmba muri korali anacuranga Piano.
Mu kiganiro na UMUSEKE, Piano Rodrigue yavuze ko afite inzozi zo kuzamura izina rye mu ruhando rw’abahanzi b’Abanyarwanda baririmba indirimbo zo kuramya no guhimbaza Imana.
Ati “Buri muntu ukora umuziki wo kuramya no guhimbaza Imana aba yifuza gusakaza ubutumwa bwiza bw’ijambo ry’Imana muri rubanda.”
Uretse kugira ijwi rihebuje uyu musore umuziki we wibanda ku ndirimbo zihumuriza abantu ndetse zigarura imbaraga ku batentebutse.
Ku ndirimbo ye ‘Nzabana nawe’, Piano yavuze ko itigeze imugora kuko yayanditse mu gihe gito.
Ati “Ntabwo ari indirimbo nicariye ngo nyandike navuga ko ari Imana yayimpaye rwose, nayanditse mu gihe gito ni impano ishimishije.”
REBA YouTube Channel UMUSEKE TV video nziza nk’iyi. UKORA LIKE SHARE na COMMENT
Nta muntu wihariye mu Rwanda afata nk’ikitegererezo mu Muziki Ati “Abantu benshi cyane aba hano mu Rwanda bakoze akazi gakomeye ngo umuziki wacu ube ugeze aho ugeze bose mfite icyo mbigiraho kandi biramfasha mu iterambere ryanjye.”
Hanze y’u Rwanda ngo umuhanzi umubera urugero ni R Kelly.
Arongera ati “Ndifuza gukora cyane ku buryo mu myaka itanu naba ngeze ku rwego mpuzamahanga.”
Avuga ko yaje mu muziki wo kuramya no guhimbaza Imana ngo akoreshe impano Imana yamuhaye ahindure isi, abwirize amahanga ubwiza bw’umukiza Yesu Kristu anashishikarize abantu kwegerana n’Imana ku buryo bwagutse.
Kugeza magingo aya afite indirimbo enye zimaze kujya hanze harimo “Ntawundi” yakoranye na Mandela, “Umunsi wo kubaho”, “Nzabana nawe” n’izindi zikiri gutunganywa muri Studio zizajya hanze mu minsi ya vuba.
Yabwiye UMUSEKE ko nk’umuhanzi utarahamya izina agihura n’imbogamizi zirimo uburyo bwo kugaragaza impano afite ku buryo yabona n’abamufasha kuyibyaza umusaruro (Managment).
Nk’umuhanzi mushya, Piano ahamya ko agiye gushyiramo imbaraga ku buryo izina rye ryaba rimwe mu akomeye akorera umuziki wo kuramya no guhimbaza Imana mu Rwanda.
NDEKEZI JOHNSON / UMUSEKE.RW


text:
Ese waba uzi ibyiza byo guseka?
WUMVA umeze ute iyo umuntu agusekeye inseko nziza? Akenshi nawe uhita useka kandi ukumva wishimye. Iyo usekewe n’incuti yawe cyangwa undi muntu mutaziranye, nawe uhita useka kandi ukumva uguwe neza. Umugore witwa Magdalena yaravuze ati “iyo nahuzaga amaso n’umugabo wanjye maze akansekera inseko isusurutse, numvaga ngize ibinezaneza ku mutima kandi nkumva ntuje.”
Inseko ivuye ku mutima, igaragaza ko umuntu yishimye kandi ko anezerewe. Hari ikinyamakuru cyavuze kiti “guseka ni ibyiyumvo twaremanywe” (Observer). Icyo kinyamakuru cyagaragaje ko n’abana b’’impinja “bashobora kwitegereza umuntu bakamenya ko abasekera.” Cyongeyeho ko “iyo umuntu asetse, abandi basobanukirwa ibyo atekereza, bakamenya uko babyitwaramo.” *
Abashakashatsi bo muri Kaminuza ya Harvard muri Amerika, bakoze ubushakashatsi ku barwayi bageze mu za bukuru, babona ukuntu bitwara iyo abashinzwe kubitaho babasekeye. Ubwo bushakashatsi bwagaragaje ko iyo babasekeraga, bakabitaho kandi bakishyira mu mwanya wabo, abo barwayi boroherwaga kandi bakumva baguwe neza. Ariko iyo batabasekeraga, abo barwayi basubiraga inyuma.
Iyo umuntu asetse na we bimugirira akamaro. Abashakashatsi bavuga ko guseka bituma wigirira icyizere, ukumva wishimye kandi bikagabanya imihangayiko, mu gihe kudaseka biteza ibibazo.
“GUSEKA BYANYONGEREYE IMBARAGA”
Magdalena twigeze kuvuga yari Umuhamya wa Yehova mu Ntambara ya Kabiri y’Isi Yose. Icyo gihe we n’abagize umuryango we bajyanywe mu kigo cyakoranyirizwagamo imfungwa cy’ahitwa Ravensbrück mu Budage, bazira ko banze kugendera ku bitekerezo by’ishyaka rya Nazi. Yaravuze ati “nubwo abacungagereza batubuzaga kuvugana n’izindi mfungwa, ntibashoboraga kutubuza guseka. Iyo nabonaga mama na murumuna wanjye baseka, byanyongereraga imbaraga kandi bigatuma nihangana.”
Hari igihe uba uhangayitse ukumva udashaka guseka. Icyakora jya uzirikana ko akuzuye umutima gasesekara ku munwa (Imigani 15:15; Abafilipi 4:8, 9). Nubwo kwikuramo ibitekerezo bibi bitoroshye, twagombye guhoza ibitekerezo ku bintu byiza uko bishoboka kose. * Gusoma Bibiliya no gusenga byafashije benshi kubigeraho (Matayo 5:3; Abafilipi 4:6, 7). Ibyishimo bivugwa incuro nyinshi muri Bibiliya. Gusoma ipaji imwe cyangwa abiri buri munsi, bishobora kuzatuma uba umuntu ukunda guseka.
Nanone ntugategereze ko abandi babanza kugusekera. Nubasekera bizatuma biriranwa ibyishimo. Zirikana ko guseka ari impano y’Imana, kandi ko bigushimisha, bigashimisha n’abandi.
^ par. 3 Bibiliya ikoresha imvugo y’ikigereranyo yerekana ko Imana iseka. Muri Zaburi 119:135 hagira hati “utume mu maso hawe harabagiranira umugaragu wawe,” cyangwa usekere umugaragu wawe.
^ par. 8 Reba ingingo igira iti “Ese ‘uhora mu birori’?”, yasohotse muri Nimukanguke! yo mu kwezi k’Ugushyingo 2013.


text:
Kwirukanwa mu macumbi, kubwirirwa no kuburara, kurara bicaye mu mashuri abandi bakarara bagendagenda mu kigo bategereje ko bucya no kunanirwa gufotoza notes (ibyigishwa), ni bimwe mu bibazo nyamukuru byugarije umubare munini w’abanyeshuri ba Kaminuza y’u Rwanda badahabwa buruse kandi bayemerewe.
Abanyeshuri bemerewe amafaranga ya buruse ibihumbi 25 buri kwezi yo kubatunga, ni abari mu cyiciro cya 1 n’icya 2 by’Ubudehe.
Hari abatarahabwa ifaranga na rimwe kuva uyu mwaka w’amashuri watangira muri Nzeli 2013, bisobanuye ko bafitiwe ibirarane by’amezi 5, hakaba n’abandi bahawe amafaranga y’amezi atatu ya mbere, bakaba bishyuza aya Mutarama na Gashyantare 2014.
Bamwe mu banyeshuri bari baribuze ku rutonde rw’abishyurirwa na SFAR (Ifoto Ngendahimana S)
Ubuyobozi bw’Ikigo cya Leta gishinzwe gutanga inguzanyo ku banyeshuri bwemeza ko ikibazo cy’ibura rya buruse kiri mu mashami yose ya Kaminuza y’u Rwanda, ariko ko ishami ry’Uburezi ryahoze ryitwa KIE ryo rifite umwihariko wo kuba n’iyo amafaranga abonetse ritinda kuyashyikiriza abanyeshuri.
Mu cyahoze cyitwa KIE habarurwa abanyeshuri 2685 bishyuza amafaranga y’amezi atanu, mbese batigeze bahabwa ifaranga na rimwe, hakaba n’abandi 174 bishyuza ay’amezi abiri kuko bishyuwe amezi atatu ya mbere.
Abo bose bibaza impamvu badashyikirizwa amafaranga bemerewe bikabashobera, bagahuriza ku kuba imibereho yabo imeze nabi, cyo kimwe n’imyigire kuko bijyana.
Barimubenshi Baptiste ni umwe mu bavuga ko birukanwe mu macumbi kubera kubura amafaranga yo kwishyura. Aragira ati, “twadokeshaga inzu ahitwa i Nyagatovu ny’ir’inzu aradusezerera, umwe yaciye ukwe undi ukwe kandi tubayeho mu buzima butoroshye”.
Iyo herekanywe umupira kuri televiziyo mu kigo mu masaha y’ijoro ngo baba bagize amahirwe kuko bareba televiziyo amasaha yicuma; hari kandi abarara baryamye ku ntebe zo mu mashuri. Barimubenshi aragira ati, “ibibazo bibaho iyo nta mupira wabaye, ubwo turara tugendagenda aha mu kigo kuko abanyeshuri baba baryama abandi babyuka ntawe umenya ibyo urimo”
Bagaragaza Vincent, nawe kuva kuva yatangira muri Nzeri 2013, ngo nta na rimwe yari yabona ifaranga rya buruse kandi aza kuri lisiti yabagomba kuyahabwa. Avuga ko babibwira ubuyobozi bw’ikigo ndetse n’ubw’abanyeshuri babahagarariye, ariko ntibugire icyo bubikoraho ahubwo bukabasaba kwihangana, ati “wakwihangana gute utagira aho urara, utagira icyo urya ?”
Ingaruka bigira ku myigire…
Mu rwego rwo gushakisha ubuzima, bamwe mu banyeshuri bafite ibibazo bya buruse ngo bahitamo gusiba ishuri bakajya gushakisha ikiraka n’iyo cyaba icy’amafaranga igihumbi, cyo kurya.
Gusa ibi nabyo ngo ntibyoroshye kuko umunyeshuri utagize ubwitabire bw’amasomo (attendance) ku kigereranyo cya 90% atemererwa gukora ikizamini.
Kuki buruse idatangwa uko bikwiye ?
Umuyobozi wungirije w’Ikigo cya Leta gishinzwe gutanga inguzanyo ku banyeshuri, avuga ko ikibazo cya buruse cyatewe no kuba amafaranga atarabonekeye igihe bitewe na gahunda za Leta zigenda zihinduka.
Louise M. Karamage atanga ingero ku buryo habayeho kongera umubare w’ibigo bitari bisanzwe muri gahunda harimo ibyigisha ubumenyi ngiro (bya WDA), iby’ubufomo n’ububyaza (Nursing Schools), mu gihe bitari biteganijwe mu ngengo y’imari y’icyo gihe bityo bituma amafaranga yariho asaranganywa bose ari nabyo byatera ibyo birarane.
Gusa ngo iki kibazo bidatinze kigiye gukemuka kuko mu byumweru 2 buri munyeshuri uri ku rutonde rw’abemerewe amafaranga ibihumbi 25 byo kubatunga azaba yamaze kuyashyikirizwa, ayo mafaranga ngo akazatangwa mu byiciro 2.
Madame Louise Karamage yabwiye ikinyamakuru Izuba Rirashe ati, “turashaka gukuraho ibirarane byose, umunyeshuri akazajya ahembwa amafaranga ye ku gihe kimwe n’uko undi mukozi wese ahembwa ku kwezi kurangiye.”
Ku kibazo cy’abafite ibirarane by’imyaka yashize, uyu muyobozi yasobanuye ko amafaranga atangwa na Leta atari umushahara, ahubwo ko aba ari amafaranga yo kumufasha mu gihe ari masomo, bityo ngo utarayahawe ntagomba kwishyuza kuko nawe atazayishyura.
Kanda hano Ukomeze udukurikirane kuri Facebook yacu maze uhite ukora Like bizajya bikorohera guhita ubona amakuru yacu muburyo bwihuse
inkuru : Izuba Rirashe


text:
Mu muco wa Kinyarwanda habamo imihango,imigenzo n’imiziririzo y’abakurambere bacu.Umuntu yakuraga azi ibizira,umwana akavuga,agakura aziko hari ibintu adashobora gukora,akarebera ku bakuru,kandi nabo bakamwigisha.
Imwe mu miziro ni iyi:
I. Umuntu n’undi muntu
Umuntu azira kurya abyina, Kuba ari ugukenya bene nyina.
Umuntu azira gutera undi imbuto (semence), ngo ni ukumutera kunanuka akazingama.
Umuntu iyo ashatse kuvuga undi muntu akavugishwa, akavuga undi adashaka kuvuga, arongera akarisubiramo, ngo nawe arakavugwa. Iyo atamusubiye mu izina ngo amuvuge, kuba arukumukenya
Iyo umuntu arya maze agakorwa agakorora, ngo avuzwe n’umuntu umukunda, kandi ngo amuvuze neza. Na ho iyo akozwe atarya, ngo aba avuzwe n’umwanzi kandi ngo aba amuvuze nabi.
Umuntu azira gusukira undi amazi atayanyujije mu nkondo y’uruho, ngo kuba ari ukumusukira kuzacika nka yo.
Umuntu ntiyakura undi uruvi ngo arumwereke, ngo rwamukenya, ndetse rutuma ahuma ntabone.
Umuntu azira guhereza undi ikintu agicishije mu mugongo, ni ukwiteranya nawe bakangana rwose.
Umuntu uzi gucuranga iyo ashaka kubyigisha mugenzi we, amukarabira mu ntoki akabimenya adatinze.
Umuntu urumwe n’umusazi ngo na we arasara. Nicyo gituma birinda cyane abasazi ngo batabaruma.
Umwishywa ntiyarunguruka mu Kigega cya Nyirarume, ngo cyasaza kitigeze cyuzura.
III. Umuntu n’inka
Umuntu abona inka zitashye akazicanira bona nubwo habari ku manywa, kirazira ko inka zitahira mu kizima, abase baza kuzinyaga ntiziburanwe.
Umuntu iyo agiye kurahura umuriro wo gucanira inka,kirazira kurahura ikara rimwe kuba ari ukuzitubya,kuko ikara rimwe ryitwa umuriro mubi,kuko ari ryo bashyira mu mazi bakaraba bavuye guhamba.
Umuntu iyo acyuye inka azigejeje mu rugo ntiyasubira inyuma ngo azugarire
Umuntu umaze guhumuza inka ntiyajya kuzugarira,kuba ari kuzisurira kunyagwa,kereka iyo abonye undi umubanziriza umwugariro mu irembo.
Umuntu iyo acyuye inka aguma ku gicaniro, agahamagaza injishi bakamuhereza n’inkoni z’imicyuro akazikoza mu ziko ati: “Cyurirwa amashyo”, undi ati: “ Cyurirwa amagana”
Umuntu iyo amaze gucyura inka ntibamuha inzoga y’u rwagwa (yitwa inshike) iyo ashatse gusoma inzoga zitarahumuza aragenda agakora inka mu mabere.
Ntawe bagaburira inka zitarahumuza,aragenda akabanza gukora inka ku mabere cyangwa ku cyansi cyangwa se bakamuha amata akanywa.Iyo batabikoze baba ari uguca inka mu rugo.
Kirazira guha umushumba ucyuye inka umutsima ngo awurire ku mwuko,izo aragiye zihora zibyara ibimasa gusa.
Umuntu ntiyajya gukama inka ngo ayikame anywa itabi .Ikono y’itabi yitwa intubya igatubya inka muri urwo rugo.
Kirazira ko umuntu akora ku nkono y’itabi agifite urukamiro,ni ugusurira inka gushira.


text:
Ubworozi bw’amafi, amahirwe mu ishoramari ryunguka
Yanditswe na MUKAGAHIZI ROSE
Bamwe mu borozi b’amafi baravuga ko u Rwanda ari igihugu kiza, gifite amazi menshi, ari yo mpamvu bakangurira abakiri bato kwiga ibirebana n’ubworozi bw’amafi kuko harimo amahirwe menshi yatuma babasha kubona inyungu.
Mu kiganiro n’Imvaho Nshya, Musomandera Jerome, umworozi w’amafi i Karongi mu murenge wa Bwishyura, yavuze ko ubworozi bw’amafi ari ishoramari ryunguka ariko bukaba busaba gukorwa kinyamwuga.
Yagize ati “Ubworozi bw’amafi ni ishoramari ryunguka, birashoboka, ariko kugira ngo ryunguke risaba ubumenyi buhagije, rigakorwa mu buryo bw’ubunyamwuga, bisaba igishoro gihagije, kandi bigasaba no kubyitaho bihagije. Ni bizinesi yunguka.”
Akomeza avuga ko abimazemo igihe kirekire, kuva 2009 ari mu bworozi bw’amafi bikamufasha, ndetse kuri ubu ngo afite aho amaze kugera. Agira ati “Birantunze ndetse n’ibindi nkora byubakiye ku bworozi bw’amafi nkora, ubworozi bw’amafi ni bwiza, ni umwuga, ni ibintu abandi bo mu bindi bihugu bakora kandi bikabateza imbere, natwe nta mpamvu bitaduteza imbere kuko dufite amazi meza kandi ahagije, nk’urubyiruko rubigiyemo byagenda neza.”
Ashimira Leta y’Ubumwe bw’Abanyarwanda uburyo yakemuye ibibazo byari muri ubu bworozi ari naho ahera avuga ko uwashaka kugira ubu bworozi umwuga yasanga yaraharuriwe inzira.
Yagize ati “Hari ibibazo twagiye dukunda guhura nabyo muri ubu bworozi. Ubu ibi bibazo bikaba bigenda bikemuka: mbere wajyaga mu bworozi bw’amafi ukabanza ukabura imbuto yo gutera ariko kuri ubu yamaze kuboneka, irahari hirya no hino mu gihugu natwe turayifite. Wajyaga mu bworozi bw’amafi ukabura ibyo kugabura, ubu dusigaye tubikora kandi ukabona bigenda neza, mbese ibintu byose byari ikibazo mu bworozi bw’amafi byamaze gusobanuka, bivuga rero ko uwashoramo yakunguka.”
Icyakora ngo amafi ntasarurirwa buri kwezi. Gusa kuri we ubimazemo igihe birashoboka.
Musomandera akomeza atanga urugero rw’ukuntu inyungu muri ubu bworozi yaboneka, agira ati “Umuntu afite nka miliyoni 10 z’Amanyarwanda, agatangiza nka kareremba 5, akagura ibiryo n’ibindi bikenerwa, akazicaraho, akazitunganya nyuma y’amezi nka 7 yakunguka, yaba atangiye gusarura kandi agakomeza gusarura ndetse ashobora no kubona nka miliyoni imwe y’amafaranga y’u Rwanda buri kwezi y’inyungu ikomoka ku musaruro w’amafi.”
Mugenzi we ukora ubu bworozi mu kiyaga cya Muhazi, ndetse no mu karere ka Rubavu, Karekezi Solange, agira urubyiruko inama zo kubanza kubyiga mbere, bakagira ubumenyi buhagije, bakabona gushora muri ubwo bworozi.
Toni ibihumbi 25 ni zo ziboneka ku mwaka
Mukasekuru Mathilde, ashinzwe ubworozi bw’amafi muri Minisiteri y’Ubuhinzi n’ubworozi, avuga ko ubusanzwe mu Rwanda ubworozi bw’amafi buva mu byuzi, umusaruro w’amafi ugaturuka ku burobyi n’ubworozi, ariko umusaruro munini kugeza ubu ukaba ugituruka ku burobyi.
Yagize ati “Hari imbaraga Leta igenda ishyiramo, ubu tugeze kuri toni 25 000 ku mwaka, si umusaruro uhagije kuko turacyatumiza hanze y’igihugu.”
Avuga ko bafite ingamba zo gufasha amakoperative y’abarobyi gukora neza, kurwanya abashimusi mu biyaga byo mu gihugu no kugerageza kubungabunga umusaruro ku buryo hatabaho ibitakara, byangirika mu gihe cyo kuwucuruza, kuwutwara ndetse no kuwubika.
Yagize ati “Uburyo tubikora, dutanga amahugurwa, Leta ishyiramo amafaranga mu gucunga, hari amato yaguzwe, za moto, ibi bikiyongeraho guhugura aborozi ku mitego myiza itangiza.”
Akomeza yungamo ati “Mu bworozi bw’amafi, ibibazo byarimo bikomeye, harimo kubona imbuto z’amafi, utwana tw’amafi two korora, hakabaho n’ikibazo k’ibiryo, kuko bitabonekaga kandi n’ibyo bifata igice kinini, ubwo rero icyakozwe ku bijyanye n’imbuto harimo gusana ikigo cya Leta kiri i Kigembe mu karere ka Gisagara, hakaba harimo n’aborozi bafite ubushake n’ubushobozi buciriritse bafashijwe kugura amaturagiro y’amafi. Hariho amaturagiro agera kuri atanu y’abaturage, imwe iri Karongi, indi iri Nyamasheke, indi iba i Gasabo, indi iri i Gicumbi, indi iri i Rubavu.”
Aya ngo afasha kubona utwana tw’amafi bakoresha mu bworozi bw’amafi ariko bagashobora no guha abandi borozi babagurisha ku giciro cyo hasi.
Ku bijyanye n’ibiryo hari uruganda rwubatswe i Huye ku bufatanye bwa Leta y’u Rwanda na Leta ya Koreya, hari urwubatswe i Rwamagana na rwiyemezamirimo, hari urundi rwubatswe i Gasabo ku bufatanye rwa rwiyemezamirimo na Leta, hari urundi rwubatswe i Karongi.
Na we asanga ubworozi bw’amafi ari ishoramari ryunguka, ndetse ko bafite gahunda yo kuzahuza aborozi babimazemo igihe n’amabanki kugira ngo atangire kubaha inguzanyo muri ibyo bikorwa.
Biteganyijwe ko mu mwaka wa 2020 toni ibihumbi 80 z’umusaruro w’amafi ari zo zazajya ziboneka ku mwaka mu Rwanda.


text:
[wptab name=’Isomo rya 1: Ubuh 11′]
Isomo ryo mu gitabo cy’Ubuhanga 11,11, 23-26; 12, 1-2
Nyagasani, ugirira bose impuhwe kuko ushobora byose, ukirengagiza ibyaha by’abantu ugira ngo babone kwisubiraho. Ukunda ibiremwa byose kandi nta na kimwe uhigika mu byo waremye, kuko iyo ugira icyo wanga muri byo utari kwirirwa ukirema. None se ni ikihe kiremwa cyari kubaho, utabishatse? Cyangwa se ni ikihe cyari kurokoka utakibeshejeho? Utuma byose birokoka kuko ari ibyawe, wowe Mugenga w’ubugingo, kandi n’umwuka wawe uzira gushanguka, uri mu biremwa byose. Bityo ugenda buhoro buhoro uramira abaguye, ukababurira ubibutsa ibibatera gucumura, kugira ngo bigobotore ikibi maze bakwemere, Nyagasani.[/wptab]
[wptab name=’Zaburi ya 144(145)’]
Zaburi ya 144 (145), 1-2, 8-9, 10-11, 13cd-14
Mana yanjye, mwami wanjye nzakurata,
nzasingiza izina ryawe iteka ryose.
Buri munsi nzagusingiza,
nogeze izina ryawe iteka ryase.
Uhoraho ni umunyampuhwe n’umunyaneza,
Atinda kurakara kandi akagira urugwiro.
Uhoraho agirira bose ibambe,
maze imbabazi ze zigasakara ku biremwa bye byose.
Uhoraho, ibiremwa byawe byose nibijye bigushima,
abayoboke bawe bagusingize!
Bazarate ikuzo ry’ingoma yawe,
batangaze ubushobozi bwawe.
Uhoraho ni mutabeshya,
akaba indahemuka mu byo akora byose.
Uhoraho aramira abagwa bose,
abunamiranye akabaha kwemarara.
[/wptab]
[wptab name=’Isomo rya 2: 2 Tesaloniki 1′]
Isomo ryo mu ibaruwa ya kabiri Pawulo intumwa yandikiye Abanyatesaloniki 1, 11-12; 2, 1-2
Bavandimwe, tubasabira iteka kugira ngo Imana yacu ibahe gutunganya ibyo yabatoreye, kandi ngo ku bubasha bwayo ibahe gukora ibyiza byose mwiyemeje, mugire n’ukwemera kwigaragaza mu bikorwa. Bityo izina rya Nyagasani Yezu rizakurizwe muri mwe, namwe muri We, mubikesha ubuntu bw’Imana yacu n’ubwa Nyagasani Yezu Kristu. Bavandimwe, ku byerekeye amaza y’Umwami wacu Yezu Kristu no ku byerekeye uko tuzakoranira iruhande rwe, hari icyo twabasaba: muramenye ntimugahagarike imitima vuba, ngo muce igikuba mubitewe na bamwe biha kubemeza ko umunsi wa Nyagasani waba wageze, bitwaje ubuhanuzi batugerekaho n’andi magambo tutigeze tuvuga, cyangwa se amabaruwa ngo twaba twaranditse.[/wptab]
[end_wptabset]


text:
Inyigisho yo ku cyumweru cya 2 cy’Igisibo, Umwaka A, 2014
Ku ya 16 Werurwe 2014 – Mwayiteguriwe na Padiri Léandre NSHIMYIYAREMYE
Amasomo: Intg12,1-4a; Zab 33(32),4-5,18-19, 20.22; 2Tim1,8b-10; Mt17,1-9
Bakristu bavandimwe, tugeze ku cyumweru cya 2 cy’igisibo, umwaka wa liturujia A. Dukomeje uru rugendo rw’iminsi 40 twitegura umunsi mukuru cyane wa Pasika ari wo gasongero k’amateka y’ugucungurwa kwacu, kuko twibuka ububabare, urupfu n’izuka by’Umwami wacu Yezu Kristu, Umwana w’Imana Nzima.
Ku cyumweru gishize, twazirikanye uko Yezu yamaze iminsi 40 mu butayu atarya, atanywa, maze agasonza, nuko Sekibi agashaka kumubonerana amutegesha iby’isi (inda, ikuzo, icyubahiro, kwemerwa,…) ngo akunde amugushe, ananirwe gukora ugushaka kw’Imana se, noneho umugambi wayo wo kuducungura uburizwemo. Yezu yatsinze Sekibi ahamya ko Ijambo ry’Imana ari cyo kiribwa cy’ingenzi kandi cy’ibanze ari yo mpamvu natwe tutabaho nyabyo atari ryo ritwitungiye. Ni koko umuntu udatunzwe n’iIjambo ry’Imana abaho atariho, mbese arushya iminsi, ndetse sinabura no kuvuga ko aba yaranapfuye ahagaze. Buriya nta n’akabaraga agira ko kwirwanyamo ibishuko bya shitani, kuko Yezu na we yagarukaga kenshi ku Ijambo ry’Imana, bikamufasha guhangamura uwo mushukanyi. Ikindi yamushoboje nk’uko twabyumvise, ni ukwiyegurira ugushaka kwa Se agira, ati: “Uzaramye Nyagasani Imana yawe, ube ari we uzakorera wenyine.” Ni byo koko Nyagasani ni we wenyine ukwiye gupfukamirwa, kuramywa, gushengererwa ndetse ibiremwa byose bikaberaho kumukorera no kumuharira ikuzo, ububasha n’icyubahiro iteka. Bavandimwe, dushukwa na byinshi, Sekibi agambiriye kuduhemuza, ariko tumenye ko uri kumwe na Yezu by’ukuri arabitsinda. Ni byiza kwibuka cyane ya migenzo myiza igomba kuranga abakristu mu gisibo ari yo gusenga, gusiba no gutanga imfashanyo z’abakene.
Icyumweru cya 2 cyo tugezeho, nacyita “Icyumweru cyo kwihindura ukundi.”
Amasomo yacyo aratuzamura ku musozi ngo tubashe kumva Imana, nta rusaku kandi itwigaragarize. Ivanjili iragira iti: “Yezu ajyana na Petero, Yakobo na Yohani ukwabo mu mpinga y’umusozi muremure, nuko yihindura ukundi mu maso yabo, uruhanga rwe rubengerana nk’izuba, imyambaro ye yererana nk’urumuri.” Iyi Vanjili iza ikurikiye iyo Yezu yatangarizaga Abigishwa bwa mbere ko azapfa akazuka ntibagira icyo biyumviramo. Ndetse Petero wari umaze guhamya ko ari Kristu akamwihugikana amutonganya agira ati: “Biragatsindwa Nyagasani! Ibyo ntibizakubeho!” Ni bwo rero Yezu abagaragarije ikuzo rye ku musozi mutagatifu; kugira ngo abemeze ko ububabare bwe ari yo nzira igomba kumugeza ku ikuzo ry’izuka, nk’uko byavuzwe mu Mategeko ya Musa no mu nyigisho z’Abahanuzi. Yezu kandi, yagira ngo avane mu mitima yabo ipfunwe bari kuzaterwa n’urupfu rwe ku musaraba, bityo bazabyamamaze hose bashize amanga.
Bavandimwe, iyi Vanjili rwose natwe iri kuduterura ikatuzamura, ikadushyira muri Pasika ya Nyagasani, aho yisesuraho ikuzo, akereka isi ko ari we Mwami w’ijuru n’isi, ko ari Umwana wizihiye Imana tugomba kumvira igihe cyose.
Nimureke tuzirikane kuri izi ngingo z’ingenzi dusanga muri iyi Vanjili:
1. Urumuri:
Yezu, ngo “ uruhanga rwe rubengerana nk’izuba, imyambaro ye yererana nk’urumuri.”(Mt17,2).
Koko Yezu ni urumuri nyarumuri rukomoka ku Rumuri, urumuri rumurikira intumwa ze, ni urumuri rw’amahanga, urumuri nyarumuri rumurikira buri wese wumva jwi rye. Uru rumuri rutwibutse ko turi abana b’urumuri, ko ari cyo twahamagariwe, ko tugomba guharanira guhora tumurikiwe na Yezu. Umurikiwe na We nta kindi kimushishikaza kitari uguharanira kumurikira abandi mu bwiyoroshye no mu bworoherane, dufashanya kandi twibuka ko buri wese ari umuvandimwe w’undi, ko twese turi abasangirangendo. Twibuke ko muri batisimu twaruhawe, kugira ngo bitume duhora tugenza n’abana b’urumuri, bityo dukomere mu kwemera, Nyagasani naza, tuzashobore kumusangira mu bwami bwe, twishimane na we hamwe n’abatgatifu bose. Pawulo Mutagatifu ni we ubwira Timote ati: “ Shyigikirwa n’imbaraga z’imana, ufatanye nanjye kuruhira inkuru nziza.” Urumuri rwa Kristu rero, ni rwo rudufasha mu ntege nke zacu, tukagira intege maze tukamukurikira nta mususu.
Mu kubengerana nk’izuba kandi, Yezu kandi arashaka kutubwira ko ari we Nyakurangamirwa. Yasogongeje ziriya Ntumwa ze ku bwiza bwe buhebuje, maze nazo si ukunezerwa zisinda ibyishimo, ni ko gutaraka ziti: “Nyagasani, kwibera hano nta ko bisa, uwahigumira akahaca ibiraro bitatu…” Natwe Yezu aratwiyereka ku buryo bwinshi: mu Ijambo rye, mu Masakramentu matagatifu cyane cyane mu Ukaristiya ye ku buryo busesuye, mu Basaserdoti, muri bagenzi bacu,… Nimucyo muri iki gisibo twubure amaso, tumubone, tumurangamire, tumushengerere, dutaratswe n’byishimo, tugire tuti: “ Nanjye nzazaza niturire iwawe, abe ariho nibera iminsi yose y’ukubaho kwanjye.”
2. “Uyu ni Umwana wanjye nkunda cyane unyizihira, …”
Ayo ni amagambo aturuka ku Mana yumvikaniye mu gihu kibengerana cyatwikiriye abari aho ku musozi. Ayo magambo aratubwirwa kugira ngo atwereke ko Yezu yaje bugufi yacu, yaje muri twe, kugira ngo aduhuze ubuziraherezo n’Imana. Aya magambo agaruka inshuro 3 mu buzima bwa Yezu:
-
Igihe Yezu abatijwe maze ijwi rigaturuka mu ijuru ritubwira uwo ari we: Umwana w’Imana(Mt 3,13-17);
-
Ni ibyo twumvise none mu Ivanjiri yo ku cyumweru cya 2 cy’igisibo: Yezu yihindura ukundi (Mt17,1-9);
-
Igihe Yezu yari ku musaraba ari kuducungura, aho umusirikari agira ati: “…koko uyu yari Umwana w’Imana (Mt27,54).”
Twakwibaza tuti: “Ese ayo magambo yavugiwe iki muri iyi Vanjili ya none?
Yezu ngo yari kumwe na Musa na Eliya. Musa ni wa wundi washyikirijwe Amategeko y’Imana ku musozi wa Sinayi, abumbye Isezerano Imana yagiranye n’Umuryango wayo. Ni ryo twita “Isezerano rya kera”. Umuryango w’Imana umaze kurirengaho, yohereje Abahanuzi ngo baze kurirengera no kuryibutsa Umuryango wayo wagendaga wiyandavuza mu bigirwamana. Umuhanuzi Eliya yatowe mu ba mbere akaba ahagarariye abahanuzi bose (muri iyi Vanjiri). Kandi ngo Yezu na Musa na Eliya baganira ku rupfu Yezu yari agiye gupfira I Yeruzalemu (Lk9, 31), bivuze ko yari agiye kuzuza Isezerano Rishya kandi rizahoraho iteka, mu kumvira Se bigeza aho amena amaraso ye ngo aducungure. Ngicyo icyashimishije Imana yongera gutangaza ko Yezu Umwana wayo ayizihira. “Uyu ni Umwana wanjye nkunda cyane, unyizihira”. Mu yandi magambo, ni ukuvuga ngo uyu Mwana wanjye antera ibyishimo, aranezereza, antera guhimbarwa, aranyura; ndamukunda cyane, ni we nakonojemo urukundo rwanjye rwose.”
Bavandimwe, n’ubusanzwe umwana wumvira atera ibyishimo ababyeyi, akabizihira. Umunyarwanda yaravuze ngo “Ukwibyara gutera ababyeyi ineza” kandi ngo “Umwambari w’umwana agenda nka shebuja.” Ariko rero umwana usuzugura, utumva, w’ikigenge, uwo ni interagahinda, nta n’umubyeyi wakwifuza kugira umwana nk’uwo. Imana nayo yishimira cyane abana bayo bayumvira ndetse ikanabagororera. Ni byo zaburi itubwira igira iti: “Uhoraho aragira abamwubaha, akita ku biringira impuhwe ze, kugira ngo abakize urupfu, anababesheho mu gihe cy’inzara” (Zab33(32), 18-19). Twumvise no mu isomo rya mbere ko Abrahamu yumviye Imana akava mu gihugu cye, agasiga umuryango we n’inzu ya se, akagenda atazi iyo ajya, yiyemeje gusa kuyoborwa n’Imana; nuko Imana ikamwishimira ikamuha umugisha kandi ikanamusezeranya ko n’imiryango yose y’isi izamuhererwamo umugisha.
3. “….nimumwumve.”
Iri jambo ngo “Nimumwumve”, ritwumvishe ko tugomba kumureberaho, kumwigana, kumwigiraho, kumwiga indoro n’ingendo, mbega muri make, ni ukugenda uko agenda no kugenza uko agenza. Ririya jambo rigenewe gukuza ukwemera kwacu. Riratwibutsa ko inkingi ikomeye y’ubuzima bwacu bwaba ubwa roho cyangwa se ubw’umubiri igomba kuba Kristu. Kumwubakiraho muri byose, kumukunda, n’umutima wacu wose ni byo natwe byatuma Imana itwishimira nk’uko na we yamwishimiye.
Bavandimwe, uru rugendo rw’igisibo turimo nirudufashe guhinduka by’ukuri.
Muri batisimu, twasezeranya kwanga icyaha, kwanga shitani, n’imigenzo yayo yose, n’ibyo iduhendesha ubwenge byose. Ngaho rero nitwisunge imbaraga z’Imana tutaryarya, idafashe kuyihashya. Nta kuyikerensa kuko yashebeje benshi, benshi ibica urubozo abandi irabahemuza. Ni ukuba maso kuko buri wese imugera amajanja, ndetse ikaba yanamutegera ku byo yaba akunda yemwe atanakekaga. Urugero nk’abakunda cyane isengesho (twese tugomba kurikunda) ngo ishobora gukoresha amayeri yo kubahunza indi mirimo bari bashinzwe, bagahera gusa mu gusenga bikazarangira birukanywe ku kazi bagahinduka urw’amenyo. Nk’abakunda cyane gukora ( kandi ni byiza rwose), nuko ikabicisha imirimo myinshi cyane, no kumva ko ari yo(imirimo) y’ibanze, maze bikazarangira bibagiwe kuyitura Imana mu isengesho maze ikazabata ku gasi. Abagirira abandi neza (twese tugomba kubikora uko dushoboye) ishobora kubabeshya ko bashoboye byose, maze ikuzo n’icyubahiro byari bigenewe Imana ibafasha kubigeraho, bakumva nabo batabitangwaho, bagasigara ari byo bakorera gusa, maze shitani ikabandagaza yarangiza ikabyinira ku rukoma.
Ni koko muri batisimu, twasezeranye no gukunda Yezu no kumwamaza hose. Ngaho rero, nitwisunge imbaraga z’Imana tutaryarya, dukunde kandi twihambire ku Mwana wayo Yezu Kristu, twitoze cyane kumurangamira, tugire umutima utuza kandi woroshya nk’uwe, twitoze kumwumvira, tumubere abahamya batijana mu buzima bwose tubayemo n’aho dutumwe hose.
Kuri iki cyumweru tuzirikane iyibukiro rya IV mu mibukiro y’Urumuri rigira, riti: “Yezu yihindura ukundi, dusabe inema yo kumurangamira no kumwumvira”.
Umubyeyi Bikira Mariya adusabire.
Padiri Léandre NSHIMYIYAREMYE


text:
AMAKURU
>> Diyosezi
>> Abihayimana
ABADIYAKONI BABIRI BAHAWE UBUPADIRI
Kuri icyi cyumweru taliki ya 12/07/2014, Umushumba wa Diyosezi Gatolika ya Byumba yahaye ubupadiri abadiyakoni babiri aribo Diyakoni Jean Bosco RWUBAKE na Diyakoni Thierry RUGIRA.
Diyakoni Jean Bosco Rwubake akomoka muri muri Paruwasi Katedrali ya Byumba muri Santarari ya Shangasha, muri Sikirisali ya Kaneza (Nyabishambi). Naho Diyakoni Thierry Rugira we akomoka muri Arikidiyosezi ya Kigari, muri Paruwa ya Regina Pacis/ Remera, akaba yarahawe Paruwasi ya Gituza ngo imubyare kuko yasabye kuba umupadiri wa Diyosezi ya Byumba.
Ibirori byabimburiwe n’Igitambo cya Missa cyabereye ku kibiga cy’ikigo cy’amashuri cya “ Groupe scolaire Notre Dame du Bon Conseil”, kizwi ku izina rya Social. Muri iki Gitambo cya Missa kandi hanabereyemo umuhando wo guha ubudiyakoni abasemiunari batanu aribo:
- Augustin NDAAGIRIYIMANA
- Bonaventure NIBISHAKA
- David Bienvenu NSHIMIYIMANA
- Fulgence DUNIYA
- Silas NTEZIRYAYO
Nyuma y’igitambo cya Missa hakurikiyeho ibirori byaranzwe n’indirimbo, imikino n’amagambo atandukanye. Amagambo yose yavuzwe yagarutse ku gushimira Imana ibyiza byose igenda igirira abantu muri rusange ariko cyane cyane Kiliziya iyiha abasore beza kandi benshi bo kuyikorera. Hashimiwe kandi n’ababyeyi bahekeye Kiliziya. Umushumba wa Diyosezi yagarutse ku ikenurabushyo rigomba gushingira imizi mu rugo, kuko Kiliziya ari intango y’ubukristu, no kuba Padiri niho bihera, uwarezwe neza aba Padiri mwiza.
Padiri Viateur SAFARI
Byanditswe : 2015-09-17 20:06:34
Uwabitangaje : Diocese Byumba


text:
ISOMO RYA MBERE
Ibaruwa ya mbere Mutagatifu Pawulo Intumwa yandikiye Timote (1 Tim 2, 1-8)
Nkoramutima yanjye, 1ndasaba rero nkomeje ko mbere ya byose mwakwambaza lmana, mukavuga amasengesho, mugatakamba kandi mugashimira Imana, mubigirira abantu bose.
2Dukwiye gusabira abami n’abandi bategetsi bose, kugira ngo tubone kubaho mu ituze n’amahoro, turangwa n’ubusabane ku Mana kandi dutunganiwe. 3Ngicyo ikintu gikwiye kandi kinogeye Imana Umukiza wacu, 4Yo ishaka ko abantu bose bakira kandi bakamenya ukuri. 5Koko rero Imana ni imwe rukumbi, n’umuhuza w’abantu n’Imana akaba umwe : ni Kristu Yezu, umuntu nyirizina 6witanze ngo abe incungu ya bose. Ngicyo icyemezo cy’ugukizwa kwacu cyatanzwe igihe cyabigenewe kigeze, 7kandi nanjye ubwanjye nkaba naratorewe kuba intumwa ya kubyamamaza no kubyogeza. Ndavuga ukuri simbeshya, ndi umwarimu w’amahanga mu byerekeye ukwemera n’ukuri. 8None rero ndashaka ko abagabo bajya basenga, aho bari hose, bakerekeza ku ijuru ibiganza bizira inenge, nta mwaga cyangwa intonganya
Iryo ni Ijambo ry’Imana
ZABURI (Zab 28 (27), 1a.2. 7. 8-9)
Inyik/ Nasingizwe Uhoraho,
kuko yumvise ijwi ryanjye rimutakambira !
Uhoraho ndagutabaza,
Rutare rwanjye, ntiwice amatwi !
Umva ijwi ryanjye ritakamba igihe ngutakiye,
n’igihe nerekeje ibiganza byanjye ku Ngoro yawe ntagatifu.
Uhoraho ni we maboko yanjye n’ingabo nikingira,
umutima wanjye waramwiringiye maze arantabara.
Ndasimbagizwa n’ibyishimo byansabye umutima,
maze nkamushimira muririmbira.
Uhoraho ni we mbaraga z’umuryango we,
ni we buhungiro bukiza intore ye.
Kiza umuryango wawe,
uhe umugisha abo wagize imbata zawe ;
babere umushumba, uzahore ubaragiye iteka !
IBANGONDIRIMBO RIBANZIRIZA IVANJILI (Yh 3, 16)
Alleluya Alleluya.
Imana yakunze isi cyane,
bigeza aho itanga Umwana wayo w’ikinege.
Umwemera wese agira ubugingo bw’iteka.
Alleluya.
IVANJILI
+ Luka (Lk 7, 1-10)
Muri icyo gihe, 1Yezu amaze kubwira rubanda ayo magambo yose, arahaguruka ajya i Kafarinawumu. 2Hakaba umutware w’abasirikare wari urwaje umugaragu yakundaga, yenda gupfa. 3Yumvise bavuga Yezu, amutumaho bamwe mu bakuru b’Abayahudi, ngo bamumwingingire aze gukiza umugaragu we. 4Bageze iruhande rwa Yezu bamwinginga bakomeje, baramubwira bati « Uwo muntu akwiye ko wamutabara 5kuko akunda umuryango wacu kandi ni we watwubakiye isengero. » 6Nuko Yezu ajyana na bo. Agiye kugera hafi y’urugo, umutware w’abasirikare amutumaho incuti ze ngo zimubwire ziti «Nyagasani, wikwirushya kuko ndakwiye ko wakwinjira mu nzu yanjye. 7Ni na cyo cyatumye ndatinyuka kugusanga ; ahubwo vuga ijambo rimwe gusa, umugaragu wanjye arakira. 8Erega n’ubwo ndi umuntu utegekwa, nanjye mfite abasirikare ntegeka. Iyo mbwiye umwe nti ‘Genda’, aragenda ; nabwira undi nti ‘Ngwino’, akaza ; nabwira n’umugaragu wanjye nti ‘Kora iki’, akagikora. » 9Yezu yumvise ayo magambo, aramutangarira cyane ; ahindukirira abantu bari bamukurikiye, arababwira ati « Ndababwira ukuri : no muri Israheli nta kwemera gukomeye nk’uku nigeze mpabona.» 10Nuko abari batumwe bahindukiye, basanga umugaragu yakize rwose.
Iyo ni Ivanjili Ntagatifu


text:
ikinyamakuru inyangeNews cya vuguruwe guhera mu cyumweru gitaha muzatangira kumva Radio inyangeNews Media Agency.
Ikinyamakuru inyangeNewss.com, rurashimira abasomyi barwo,uburyo mudusubizamo imbaraga mu gusoma amakuru tubagezaho.Urubuga rwanyu rw’inyangeNews.com rurabamenyesha ko,rwamaze kuvugururwa,tukaba twarwongeyemo ibindi bintu byinshi bizajya bidufasha mu murimo w’itangazamakuru dukora.
Ndetse namwe bikazabagirira umumaro,aha twavuga ko muzajya mubasha kumva radio inyangeNews Media Agency (I.M.A) ikazajya ibagezaho amakuru mu buryo bw’amajwi kugirango bitaba gusoma gusa,ahubwo habeho no kumva kuko harabakunda dusoma kuruta kumva amajwi,hari nabakunda kumva kuruta gusoma inyandiko.
Sibyo gusa,ahubwo tuzajya tubagezaho na TV inyangeNews mu buryo bw’amashusho,kuko niwo murimo wa maso arareba,amatwi nayo akumva ibyo ntabwo bihagije ahubwo twanashyizeho agace k’urubuga abasomyi bacu,ndetse nabo tutavuga rumwe mu itangaza makuru,kugirango bajye batanga ibitekerezo byabo be kuniganwa ijambo kuko iyo ariyo nyungu y’itangaza makuru na demokarasi isesuye ako agace kitwa Discussion of forum.
Sibyo gusa ubasha no kureba ibihugu byose byo ku isi bikurikira urubuga rw’ikinyamateka inyangeNews.com,hakiyongeraho kuba ushobora kureba iminota ukoresheje kurubuga kugirango Utica gahunda zawe ubwo aho turavuga isaha igaragara kurubuga rwanyu rw’inyageNews.com.
Urubuga rwavuguruwe kuburyo bushimishije kuburyo mutizishimira uko rwavuruwe gusa,ahubwo n’amakuru y’umwimerere nyamuga w’itangaza makuru azajya abagirira umumaro,twibutse iki kinyamateka kiri mu binyamateka bya mbere ku isi bifite abantu benshi.Ibi tubigezeho kubera ubufatanye bwagaragaye hagati yacu nabasomyi.
Tuboneye gushimira abateye inkunga yaba mu buryo bufatika,cyangwa amasengesho yanyu , cyangwa inama zanyu kugirango tubashe gusohoza umurimo mwiza kuri mwe,ariko cyane cyane turashima Uwiteka Imana yo mu ijuru yaturinze amaboko ya wa mwanzi sekiba mwese mutayobewe Paul Kagame uhora yibwira ko yacecekesha abanyarwanda kugirango badakomeza kuvuga amabi ye.
Twemereye abasomyi bacu ko uzakenera gucishaho inyandiko ye irengera umuryango nyarwanda, cyangwa haba hari akarengane wakorewe ukaba wifuza ko,ayo mabi ashyirwa ahagaragara twiteguye gutanga inkunga yo gutangariza abanyarwanda ibyako karengane gakomeje gukorerwa abanyagihugu.
Tubaye tubashimiye ubufatanye bwanyu.
Ubwanditsi.
inyangeNews Media Agency .


text:
IGITABO CYO KUVA
Nyuma y’imyaka 400 ishyanga rya Isiraeli ryamaze ari imbata mw’Egiputa, Imana yahagurukije Mose ngo akize Isiraeli (Abaheburayo 11:23-29) ako gakiza kaje gaciye mu byago cumi Imana yateje umuyobozi wicyo Gihugu ngo abone kurekura Aba Isirael.
Ibice by’ingenzi.
1) Kuvuka no guhamagawa kwa Mose (2:1-4:17) Mose yakuriye mu rugo kwa Farawo, ava mw’Egiputa ntiyashaka kugaruka, Imana imwiyereka imusezeranya kumukoresha gusohoza umugambi wayo.
2) Ibyago no kurekurwa (7:14-14:31) Imana yakoresheje ibyago cumi ngo yemeze Farawo kurekura Isiraeli, icyago cya nyuma cyabaviriyemo pasika yo kujya bizihiza/baziririza uko umwaka utashye.
3) Amategeko cumi (20:10-17) Aya mabwiriza yari ay’ibanze ku mategeko y’Imana yageneye aba Isiraeli, atangirana ibyo ishyanga rikwiye kwitwara ku Mana (3-11) akarangizanya ubusabane kuri buri umwe, (12-17)
4) Uko ihema ry’ibonaniro rikwiye kubakwa (25-40) ihema rigizwe n’ihema ryubatse aho umutambyi yajyaga atamba ibitambo ku Mana kubwa Isiraeli, bishushanya kubaho kw’Imana hagati mu bantu bayo.


text:
Ubuyobozi bwa Komisiyo y’Igihugu y’Itorero (NIC), bwatangaje ko icyiciro cy’uyu mwaka cya gahunda yo gutanga amasomo y’uburere mboneragihugu kigiye gukorwa hifashishijwe ikoranabuhanga kubera impamvu zirimo n’icyorezo cya COVID-19.
Biteganyijwe ko icyiciro cy’itorero ry’Indahangarwa cy’uyu mwaka kizaba hagati ya taliki 5 Kanama kugeza ku ya 18 Kanama 2021, kikazabera kuri murandasi aho kizitabirwa n’urubyiruko rw’u Rwanda ruri mu Gihugu n’ururi mu bihugu bitandukanye ku Isi. Abiyandikishabifuza kwitabira bahawe igihe cyo kugeza kuri taliki ya 31 Nyakanga, ibisabwa ku wemerewe kwitabira bikaba biri ku rubuga rwa NIC.
Komisiyo y’Igihugu y’Itorero ivuga ko abazitabira bazahabwa amasomo ajyanye n’indangagaciro zo gukunda Igihugu, yiyongeraho ajyanye no kwigira kugamije guhashya ubukene no kwimakaza iterambere ry’Igihugu nk’uko bigaragara muri Gahunda ya Guverinoma y’imyaka 7 yo kwihutisha iterambere (NST1).
Visi Perezida wa Komisiyo y’Itorero ry’Igihugu Lt Col Migambi Mungamba Désire, yavuze ko Intore z’Indahangarwa zigiye gutozwa mu bihe Isi ihanganye n’icyorezo cya COVID-19 nk’imwe mu mpamvu zateye kwimurira ibikorwa by’Itorero kuri murandasi. Yavuze ko gutoreza abana b’u Rwanda ku ikoranabuhanga bifite inyungu nyinshi kuko bihuza abantu benshi kandi bitwaye ubushobozi buke ugereranyije n’ubukenerwa iyo Intore zahurijwe hamwe imbonankubone.
Yagize ati: “Impamvu ya mbere yatumye ibikorwa by’Itorero ry’Igihugu byimurira ku ikoranabuhanga ni uko NIC igamije guhugura Abanyarwanda benshi hakoreshejwe ubushobozi buke, by’umwihariko ku rubyiruko rwinshi rw’Abanyarwanda ruba mu mahanga rwifuza kumenya gahunda y’Itorero ry’Igihugu ariko rugasanga rudafite igihe gihagije cyo kuza mu Rwanda ngo ruhabwe amasomo imbonankubone. Akenshi usanga bahura n’imbogamizi zirimo ubushobozi budahagije no kubura umwanya.”
Iyo mpamvu kandi iza igwa mu ntege izindi mbogamizi zikomeye zatewe n’icyorezo cya COVID-19 cyugarije u Rwanda n’Isi yose. Muri uyu mwaka na bwo ku ikoranabuhanga hatorejwe Intore 1,398 mu Itorero Indemyamihigo ryatangiye kuva tariki 19 kugeza 25 Mata 2021.
Lt. Col. Migambi yagize ati: “Indahangarwa zigiye kuba icyiciro cya kabiri cy’Intore zitorejwe ku ikoranabuhanga. Muri Mata uyu mwaka na bwo twatoje Itorero ry’Indemyamihigo twifashishije ikoranabuhanga. Dushingiye ku busesenguzi twakoze, Itorero ry’Indemyamihigo ryatanze umusaruro mwiza. Twatoje abantu benshi ku ngengo y’imari n’ubundi twakeneraga igihe ibikorwa byakorwaga imbonankubone.”
Iyi gahunda ifunguriwe urubyiruko rwose rufite imyaka iri hagati ya 18 na 35 rusoje nibura icyiciro cya kabiri cy’amashuri yisumbuye, rwaba rutuye mu Rwanda cyangwa mu mahanga.
Bamwe mu bazitabira iri torero mu minsi mike iri imbere, baremeza ko biteze kungukira byinshi muri iri torero. Umwe muri urwo rubyiruko utuye muri Leta Zunze Ubumwe z’Amerika (USA) yagize ati: “Mba muri USA kuva mfite imyaka itandatu y’amavuko, iteka nahoraga nshaka amahirwe yo kubona uwambwira byinshi ku Gihugu cyanjye. Aya ni amahirwe akomeye ku rubyiruko rw’u Rwanda, by’umwihariko twe tuba mu mahanga.”
Uru rubyiruko ruvuga ko kubona amasomo y’uburere mboneragihugu ari ingenzi cyane kuko bibafasha gusobanukirwa n’inkomoko yabo n’uruhare bafite mu guharanira iterambere y’iyo nkomoko basigasira umuco n’indangagaciro byayo.
Itorero ry’Igihugu rigamije kuzuza inshingano yo kuboneza imyumvire, imyitwarire n’imikorere y’abana b’u Rwanda hagamijwe kwiyubakira Igihugu bifuza kubamo n’ahazaza hazira icyasha ku bazabakomokaho.
Intore z’Indemyamihigo zisaga 1,300 zatorejwe kuri Murandasi
Src: Imvaho Nshya


text:
Trending
Gusinzira neza, buri wese aba abikeneye cyane cyane nyuma y’akazi. Kuryama ugasinzira neza bigufasha kubyukana imbaraga, zigufasha gukora akazi neza ku munsi ukurikiye.
Nyamara rimwe na rimwe usanga gusinzira byabaye ingorabahizi, kubera impamvu zinyuranye, zaba uko uryamye, aho uryamye, ibibazo binyuranye cyangwa uburwayi.
Nubwo utabasha gukuraho imbogamizi zose ariko hari ibintu wakitwararika bikaba byagufasha kugira ibitotsi byiza.
Ryama kandi ubyuke ku masaha adahinduka
Nubwo bigoye kubyubahiriza ariko gerageza wishyirireho amasaha adahinduka yo kuryamiraho no kubyuka. Niyo haba muri weekend cyangwa udafite akazi ukomeze iyo gahunda.
Niba ugeze ku buriri ukamara iminota 15 utarasinzira, byuka ushake ikintu uhugiraho nko gusoma igitabo niwumva unaniwe utangiye guhunyiza usubire kuryama uzasinzira neza.
Itondere ibyo urya n’ibyo unywa
Ntabwo ari byiza kuryama ushonje cyangwa uhaze cyane kuko byabangamira ibitotsi byawe.
Ikindi gabanya ibyo kunywa nijoro, unirinde ibirimo caffeine n’ibindi binyobwa bitera imbaraga kuko kunywa cyane byatera kubyuka ujya kunyara naho ikawa yo burya ni umwanzi w’ibitotsi.
Kunywa ikawa ugiye kuryama bibangamira ibitotsi
Nubwo abanywi b’itabi bavuga ko batarinyoye batasinzira neza nyamara burya nicotine yo mu itabi nayo ni umwanzi w’ibitotsi.
Nubwo kunywa inzoga bitera ibitotsi by’ako kanya nyamara ntibitinda kandi iyo ukangutse ntiwongera gusinzira.
Ibi kubyirinda bifasha kugira ibitotsi byiza
Gira akantu ukora buri gihe mbere yo kuryama
Ibyo ni ibintu bitagoye nko gusoma igitabo, kumva umuziki utuje, cyangwa koga amazi ashyushye. Ibi biba byiza kubikora hari urumuri rucye.
Wirinde ariko kureba muri telefoni cyane cyangwa tereviziyo kuko ubushakashatsi bugaragaza ko urwo rumuri rugira ingaruka mbi ku gusinzira neza.
Ryama ahantu heza
Ahantu heza si ahahenze cyangwa hari uburiri bw’igitangaza, ahubwo ni ahantu mu bushobozi bwawe hagenewe kuryama gusa.
Icyumba uryamamo kigomba kuba gifite umucyo mucye ndetse n’umwuka mwiza uhagije
Ahantu heza ho kuryama hagomba kuba hari urumuri rucye ndetse bishobotse wamara kuryama urumuri rwose ukaruzimya. Nta rusaku rugomba kuhaboneka ndetse hakaba hari n’umwuka mwiza, nibishoboka habe hari ahantu umwuka winjirira unasohokera, niyo wakingura idirishya nta kibazo niba wizeye umutekano kandi ukaba uryama mu nzitiramibu, uniyoroshe ku buryo nta mbeho
Niba icyumba ari gito si byiza ko mukiraramo muri benshi kuko umwuka uragabanyuka bikabangamira ibitotsi
Gabanya amasaha uryama ku manywa
Akenshi usanga nyuma yo kurya cyangwa nyuma y’akazi turyamaho akanya gato, nubwo atari bibi ariko iyo ubikoze igihe kinini bishobora gutuma nijoro udasinzira neza
Niba uhisemo kubikora, ryama iminota hagati ya 10 na 30 nabyo ubikore ku masaha ya mbere ya saa kumi z’umugoroba.
Niba ukora akazi k’ijoro, ni byiza kumenya kubihindura ibyo wakoraga ku manywa ukabikora nijoro
Kora uturimo tw’imbaraga
Nubwo waba ukora imirimo itagusaba ingufu ukaba ukora mu biro cyangwa ibindi bisaba gutekereza gusa, gerageza mu masaha ubivuyemo ukore akandi kagusaba ingufu, niyo yaba siporo isanzwe.
Gusa na byo ubigire akamenyero ku buryo uzajya uryama umeze nk’unaniwe bityo uze gusinzira neza
Hangana na stress
Nubwo stress utayihagarika burundu, yaba ituruka ku kazi, abo mubana cyangwa ibindi bibazo byo mu buzima ariko gerageza uhangane na yo.
Kuryama na stress nyinshi bibangamira cyane ibitotsi niyo mpamvu ari byiza kubyikuramo mbere yo kuryama ukazabitekerezaho ku munsi ukurikira.
Ni ryari watabaza muganga
Ugereranyije buri wese agira umunsi ashobora kuryama akabura ibitotsi. Nyamara niba bikubaho buri gihe buriya hari ikitagenda neza mu buzima , niyo mpamvu icyo gihe wakitabaza muganga. Iyo ikibitera kivuyeho, ibitotsi biragaruka.
Nta gihe kinini gishize humvikanye umugore wavugaga ko yakoranye ubucuruzi bw’amabuye y’agaciro n’abantu barimo Umushumba w’Itorero Zion Temple, Apôtre Dr Paul Gitwaza, ariko akamburwa agera kuri...
Umuhanzi Israel Mbonyi kuri uyu wa gatatu dusoje yakoze igitaramo cyitabiriwe n’abantu bari bafite ubutumire gusa. Iki gitaramo cyabaye mu masaha y’umugoroba kibera mu Karere ka Gasabo mu umurenge...
Umuhanzikazi Rhynie Simons wo mu gihugu cya Ghana, yatangaje ko imyambarire ye n’imiterere ye, byatumye akururira abantu benshi kuza mu murimo w’Imana. Ibi yabitangaje mu kiganiro yagiranye...
Umuhanzi w’indirimbo zo kuramya no guhimbaza Imana, Uwiringiyimana Theogene wamamaye nka Theo Bosebabireba, yasabye imbabazi umugore we ku bwo kuba yaramuhemukiye akazana undi mugore mu nzu...


text:
Sobanukirwa n’itegeko rigenga umurimo mu Rwanda (igice cya kabiri)
Yanditswe na HABIMANA AUGUSTIN
Mu rwego rwo gushyiraho imikoranire isobanutse ndetse no kugaragaza neza uburenganzira bwa buri wese hagati y’umukozi n’umukoresha, uwitoza umurimo, uwimenyereza akazi, uwikorera ndetse n’ukora imirimo itanditse, Itegeko rigenga umurimo mu Rwanda ryaravuguruwe kugira ngo rihuzwe n’igihe, rikaba rikubiyemo byinshi bigenga umurimo mu Rwanda buri wese akwiye kumenya.
Mu gice cya mbere k’iyi nyandiko, yasohotse mu Mvaho Nshya yo ku wa 24 Nzeri 2018, twabagejejeho ibigengwa n’itegeko n° 66/2018 ryo ku wa 30/08/2018 rigenga umurimo mu Rwanda, uburyo bw’imikorere bubereye umukozi mu kazi, imyaka fatizo yo gutangira gukora akazi, imirimo ibujijwe ku mwana, ibuzwa ry’imirimo y’agahato, kubuza guhoza ku nkeke uwo ukuriye mu kazi hagamijwe imibonano mpuzabitsina, kwirinda ivangura mu kazi n’uburenganzira bwo gutanga ibitekerezo no kwishyira hamwe. Muri iyi nyandiko turibanda ku bijyanye n’amasezerano y’umurimo.
Amasezerano y’umurimo
Nk’uko ingingo ya 11 y’Itegeko rigenga umurimo mu Rwanda ibiteganya, amasezerano y’umurimo akorwa hashingiwe ku bwumvikane bw’umukozi n’umukoresha, kandi amasezerano y’umurimo hagati y’umukozi umwe n’abakoresha barenze umwe aremewe igihe cyose hatagize abangamiye ayandi. Amasezerano y’umurimo ashobora kuba ay’igihe kizwi cyangwa kitazwi kandi ashobora kuba yanditse cyangwa atanditse. Icyakora, amasezerano y’umurimo atanditse ntashobora kurenza iminsi mirongo kenda (90) ikurikiranye.
Ku bijyanye n’igihe k’igeragezwa ku murimo, ntigishobora kurenza amezi atatu (3). Icyakora, nyuma y’isuzuma ryanditse kandi ryamenyeshejwe umukozi, umukoresha ashobora gusubirishamo igeragezwa mu gihe kitarenze amezi atatu (3) bitewe n’impamvu zumvikana, zishingiye ku miterere y’akazi, imikorere n’imyitwarire by’umukozi. Iyo igeragezwa rirangiye rikagaragaza ko umukozi ashoboye akazi, ahita ahabwa akazi abimenyeshejwe mu nyandiko n’umukoresha. Iyo igeragezwa rigaragaje ko umukozi adashoboye akazi, hashingiwe ku isuzumabushobozi ryanditse kandi ryamenyeshejwe umukozi, umukoresha asesa amasezerano y’umurimo nta nteguza. Iseswa ryayo ntirituma hatangwa imperekeza usibye gusa umushahara umukozi yakoreye. Umukozi wongeye guhabwa akazi mu kigo yakoreye mbere kuri uwo mwanya yakozeho ntiyongera gushyirwa mu gihe k’igeragezwa ry’akazi.
Amasezerano y’umurimo ashobora guhindurwa umurimo ugikomeza bisabwe na rumwe mu mpande zayagiranye kandi zombi zibyumvikanyeho. Mu gihe habayeho ihinduka ry’imiterere y’ikigo, mu rwego rw’amategeko amasezerano y’umurimo atararangira agumana agaciro kayo hagati y’umukoresha mushya n’abakozi bari basanzwe b’ikigo.
Iri tegeko riteganya ko amasezerano y’umurimo adashobora kwimurwa ava ku mukoresha umwe ajya ku wundi, umukozi atabyiyemereye, kuko umukozi agomba gukora akazi ku mwanya yasabye.
Isubikwa ry’amasezerano y’umurimo
Ingingo ya 18 y’itegeko ry’umurimo iteganya ko isubikwa ry’amasezerano y’umurimo ribaho mu gihe amasezerano adasheshwe ariko abayagiranye bahagarika zimwe cyangwa zose mu nshingano bari bafite. Inshingano buri ruhande rusigarana zigomba kuba ziteganywa n’iri tegeko cyangwa zumvikanyweho n’impande zombi.
Amasezerano y’umurimo asubikwa kubera imwe mu mpamvu zikurikira: habayeho guhagarika umurimo cyangwa gufunga ikigo hakurikijwe ibiteganywa n’iri tegeko; umukozi ahagaritswe nk’igihano cyo mu rwego rw’akazi mu gihe k’iminsi umunani (8) y’akazi idahemberwa; umukozi ahanishijwe igihano k’igifungo kitarengeje amezi atandatu (6) cyangwa afunzwe by’agateganyo mu gihe kitarenze amezi atandatu (6); ikigo gihagaritse imirimo yacyo by’igihe gito bitewe n’impamvu z’ubukungu cyangwa za tekiniki; habayeho guhagarika umukozi ukorwaho iperereza mu rwego rw’akazi; hari impamvu ndakumirwa zituma imirimo y’ikigo ihagarara. Izindi mpamvu z’isubikwa ry’amasezerano y’umurimo zigenwa binyuze mu masezerano y’umurimo, amategeko ngengamikorere y’ikigo, cyangwa amasezerano rusange.
Gusesa amasezerano y’umurimo
Ingingo ya 24 y’itegeko ry’umurimo isobanura ko haseguriwe ibikubiye mu masezerano rusange, amategeko ngengamikorere cyangwa amasezerano y’umurimo, integuza igomba gutangwa n’umukoresha cyangwa umukozi mu buryo, mbere yo gusezerera umukozi. Iyo nteguza ni iminsi cumi n’itanu (15) nibura iyo umukozi yakoze igihe kiri munsi y’umwaka umwe (1) n’iminsi mirongo itatu (30) nibura iyo umukozi yakoze igihe kirenze umwaka umwe (1). Gutanga integuza bigomba gukorwa mu nyandiko kandi hakagaragazwa impamvu yo gusesa amasezerano y’umurimo. Ariko umukoresha ntiyemerewe gusesa amasezerano y’umurimo mu gihe umukozi ari mu isubikwa ry’amasezerano y’umurimo no mu gihe umukozi ari mu kiruhuko afitiye uburenganzira. Mu gihe k’integuza yatanzwe n’umukoresha, umukozi yemerewe gusiba akazi umunsi umwe (1) mu cyumweru kugira ngo ashake akandi kazi.
Umukoresha ariko ashobora gusesa amasezerano y’umurimo hadatanzwe integuza mu gihe umukozi akoze ikosa rikomeye. Muri icyo gihe umukoresha agomba kumenyesha umukozi mu nyandiko mu gihe kitarenze amasaha mirongo ine n’umunani (48) uhereye igihe ibimenyetso by’ikosa rikomeye bigaragariye kandi akagaragaza impamvu z’iseswa.
Amasezerano y’umurimo y’igihe kitazwi ashobora guseswa n’umwe mu bayagiranye bitewe n’impamvu zifite ishingiro. Uruhande rwifuza gusesa amasezerano y’umurimo y’igihe kizwi mbere y’igihe cyateganyijwe rugomba kuba rufite impamvu ifite ishingiro ituma aseswa (biracyaza).


text:
Ikiganiro ni kiza, u Rwanda rumaze gukataza mu iterambere, ubukungu, imibereho myiza byose dukesha imiyoborere myiza ya H. E Paul K a game umuze kwamamara ,dukwiye gusigasira ibyo twagezeho twirinda abadusubiza inyuma, twishimire ibyagezwe. Mukomere
Tumenye amateka y’Umuganura mu Rwanda n’akamaro kawo
Yanditswe na Kayira Etienne
Mu gihe Abanyarwanda bitegura kwizihiza Umuganura 2019, ibirori biteganyijwe kuba ku itariki 2 Kanama ku rwego rw’Igihugu, Imvaho Nshya irabagezaho amateka y’Umuganura mu Rwanda nk’uko yagaragajwe na Dr Nzabonimana Jacques ushinzwe ishami ry’umuco mu Nteko y’Ururimi n’Umuco (RALC) mu kiganiro yagiranye n’Imvaho Nshya.
Dr Nzabonimpa Jacques yagize ati “Mu mateka y’u Rwanda, Umuganura wari umunsi mukuru ngarukamwaka wubahwaga kandi ugahabwa agaciro ibwami no mu muryango w’Abanyarwanda. Bivugwa ko Umuganura watangiye kwizihizwa mu Rwanda ku ngoma ya Gihanga Ngomijana mu kinyejana cya kenda, hanyuma uza kongera guhabwa imbaraga na Ruganzu II Ndoli hagati y’imyaka ya 1510-1543 ubwo yabohoraga u Rwanda nyuma y’imyaka irenga cumi n’itanu ruri mu maboko y’abanyamahanga (Abanyoro n’Abanyabungo).”
Ku rwego rw’Igihugu, Umuganura wayoborwaga n’Umwami ngo afashijwe n’abanyamihango b’Umuganura (abo kwa Rutsobe n’abo kwa Myaka ya Musana) naho ku rwego rw’umuryango, umukuru w’umuryango akaba ari we wayoboraga iyo mihango.
Ku munsi w’Umuganura, ngo abayobozi basabanaga n’abayoborwa mu gitaramo k’imihigo, abana bagasabana n’ababyeyi. Ni muri icyo gitaramo cy’Umuganura hamurikwaga ibikorwa by’indashyikirwa (inka nziza, umusaruro ushimishije…) maze abakoze neza ngo bagashimwa, ibigwari bikagawa.
Dr Nzabonimpa ati “Kwizihiza Umuganura byaciwe n’abakoroni mu wa 1925, igihe umutware Gashamura ka Rukangirashyamba wari umwiru ushinzwe Umuganura yacibwaga mu Gihugu agaciribwa mu Burundi. Kuva icyo gihe Umuganura ntiwongeye kwizihizwa. Nyuma y’uko u Rwanda rubonye ubwigenge, abantu bakomeje kwizihiza Umuganura mu miryango ariko ubuyobozi bwariho muri icyo gihe ntibwashyiramo imbaraga ngo Umuganura uhabwe agaciro ukwiye.”
Leta y’u Rwanda igendeye ku byiza n’akamaro Umuganura wagize mu kubaka Igihugu, yawuhaye agaciro gakomeye, ngo ishyiraho n’umunsi w’ikiruhuko uba buri wa Gatanu wa mbere w’ukwezi kwa Kanama. Iteka rya Perezida no 54/01 ryo ku wa 24/02/2017 mu ngingo ya 3 (100) kugira ngo kuri uwo munsi, Abanyarwanda basabane, bunge ubumwe, bazirikane ibyiza bagezeho ari nako bahiga gukora neza kurushaho umwaka utaha.
Umuganura mbere y’Abakoroni
Mbere y’Abakoroni, ibirori ngo byizihizwaga w’amasaka, maze Abanyarwanda bagashimira Imana uburumbuke bw’umuryango, imyaka n’amatungo yabahaye. Ngo baganuzaga Umwami amata, amasaka, n’izindi mbuto nkuru ari zo uburo, inzuzi n’isogi ariko bakongeraho n’ibindi byose byabaga byeze muri icyo gihe.
Amateka avuga ko Umwami yafataga umwuko ngo agatangiza umuhango wo kuvugira umutsima rubanda baje kuganuza, akawuvuga apfukamye yerekana icyubahiro aha abo ayobora ndetse n’Igihugu. Nyuma y’umuhango wo kuganura hakurikiragaho ibirori by’Umuganura byasozwaga n’igitaramo k’imihigo. Muri icyo kiganiro n’Imvaho Nshya Dr Nzabonimpa yamenyesheje ko muri ibyo birori Umwami ngo yamurikaga umusaruro w’Abanyarwanda bavuye impande zose z’Igihugu, hakaba amarushanwa y’indashyikirwa.
Ati “Kuri uwo munsi kandi, imiryango na yo yarateranaga maze umukuru w’umuryango akayobora imihango n’ibirori byayikurikiraga. Cyaraziraga kugira uwo wima cyangwa uheza ku munsi w’Umuganura, buri wese yagombaga kugira umuturanyi asura.”
Umuganura ngo ni kimwe mu byatumye u Rwanda ruba Igihugu gikomeye kitavogerwa kuko watumye Abanyarwanda bunga ubumwe. Ikindi kandi, ibirori byo kwizihiza Umuganura cyane cyane amarushanwa yabaga abiherekeje, ngo byagize uruhare runini mu kongera agaciro bimwe mu byari bigize ubuzima bw’Abanyarwanda: imbyino, imitako, inka imyaka n’ibindi.
Kwizihiza Umuganura 2019
Ushinzwe ishami ry’Umuco muri RALC yakomeje atangaza ko kwizihiza Umuganura muri iki gihe ngo byarenze imbibi zo kwita ku musaruro w’ubuhinzi n’ubworozi gusa, bigera no mu zindi nzego zireba ubuzima n’iterambere by’Abanyarwanda. Dr Nzabonimpa ati “Ibirori by’Umuganura 2019 bizizihiza umusaruro w’ibyagezweho mu by’ubuzima, uburezi, ikiranabuhanga, imikino n’imyidagaduro, ubucukuzi bw’amabuye y’agacio, inganda, ibikorwa remezo, umuco, ubukerarugendo n’ibindi.” Kwizihiza umusaruro muri izo nzego zose ngo bigamije, nk’uko byahoze, kwishimira umusaruro wagezweho ari nako hafatwa ingamba zo kuzagera kuri byinshi umwaka utaha.
Insanganyamatsiko y’Umuganura 2019 ngo igira iti “Umuganura isoko y’ubumwe n’ishingiro ryo kwigira”. Iyi nsanganyamatsiko ngo ishingiye ku ndangagaciro z’umuco w’u Rwanda zijyanye no kwizihiza umuganura ari zo: Gukunda Igihugu; Ubumwe; Kurangwa n’ubupfura no Gukunda umurirmo. Izi ndangagaciro ngo ni zimwe mu zifasha kurema Umunyarwanda nyawe ari we abakurambere bitaga: Umunyarwanda w’Umutima.
Mu myumvire y’Abanyarwanda, umutima ngo ni cyo gicumbi k’indangagaciro. Bityo rero, umutima ukubiyemo ibyiza byose biranga Umunyarwanda, indangagaciro agenderaho na kirazira yitwararika. Ati “Nk’uko insanganyamatsiko ibivuga, Umuganura ni kimwe mu byatumye u Rwanda ruba Igihugu gikomeye kitavogerwa kuko watumye Abanyarwanda bunga ubumwe. Ubwo bumwe bwagaragariraga mu gusabanya abagize umuryango muto: ababyeyi n’abana ndetse ukanasabanya umuryango mugari.”
Umuganura kandi watumaga habaho gushyikirana hagati y’abayobozi n’abayoborwa ngo bigatuma Abanyarwanda bagira umutima umwe wo gukunda Igihugu, kukirwanirira no kugiteza imbere.
Mu Muganura 2019, ngo hari ibikorwa byatoranyijwe mu cyumweru cy’Umuganura, bigamije gushyira mu bikorwa intego u Rwanda rwihaye yo guteza imbere inganda ndangamuco n’ubukerarugendo bushingiye ku muco. Bityo rero, ikerekezo cyo kwizihiza Umuganura w’uyu mwaka bikaba ngo bifite intego yo kubaka umuryango, guteza imbere umuco wo guhanga udushya, gukunda umurimo no guhiganwa.
Kwizihiza Umuganura 2019, ngo bishimangira urugendo Abanyarwanda barimo rwo kwigira no kwibohora nyako, hifashishwa umuco kugira ngo hashakwe ibisubizo bihamye by’ibibazo bagenda bahura na byo.
Impamvu Dr Nzabonimpa yatangaje ko Umuganura warenze imbibi z’u Rwanda, ni uko n’Abanyarwanda baba mu mahanga na bo bazizihiza Umuganura aho batuye. Ngo bazaboneraho umwanya wo kwereka abo babana bimwe mu byiza biranga umuco w’u Rwanda. Uretse gusabana no kunga ubumwe, Umuganura ngo utuma Abanyarwanda bazajya bishimira ibyo gahunda za Leta zatumye bagerayo ari mu mibereho myiza, mu bukungu, mu miyoborere myiza, mu butabera ndetse no mu mu birebana n’umutekano.
2 Comments on “Tumenye amateka y’Umuganura mu Rwanda n’akamaro kawo”
-
-
Umuco wo kuganura mu gihugu cyacu cy’u Rwanda ntugakomwe mu nkokora habe naga to.
Ababigerageje mu w’1925 nti bazongere kuduca urwaho. Twimike uyu muco wo gushima”Ruganzu ndoli II ndamushimiye watsitsimuye amahanga akabambura u Rwanda” Aho tugeze niho heza, Intore izirusha intambwe Nyakubahwa Perezida wa Repuburika Paul Kagame kuba yaratugaruriye umuco w’umuganura kumushimira kwange ni ukuba maso mubikorwa byo gusigasira umuco wacu n’ibyo yatugejejeho abanyarwanda twese.


text:
Kutaboneka kw’ibikoresho by’ibanze, kimwe mu bibangamiye uburezi budaheza – UNESCO
Umuyobozi w’Umuryango Mpuzamahanga wita ku Burezi, Ubumenyi n’Umuco mu karere ka Afurika y’Iburasirazuba, Dr. Saidou Sireh Jallow, avuga ko kutaboneka kw’ibikoresho by’ibanze mu burezi ari imwe mu mbogamizi zikomeye zibangamira uburezi budaheza kuri bose.
Yabitangaje ku wa Gatanu tariki ya 08 Ukwakira 2021, ubwo hasozwaga amahugurwa ku barimu bigisha mu bigo by’uburezi budaheza mu bihugu bitatu birimo n’u Rwanda.
Mu Rwanda ayo mahugurwa yahawe abarimu bahagarariye abandi bigisha mu bigo bifite uburezi budaheza 40, akaba yaraberaga muri Kaminuza y’u Rwanda ishami rya Rukara mu Karere ka Kayonza.
Ni amahugurwa yatanzwe ku bufatanye bw’Ikigo cy’Igihugu cy’Uburezi (REB), UNESCO Rwanda, Umuryango mpuzamahanga uharanira uburenganzira bw’abantu bafite ubumuga (UNPRPD) n’abandi bafatanyabikorwa.
Abarimu barigishwa uburyo bamenya gukoresha ibikoresho bitandukanye byatanzwe na Leta mu gufasha kwigisha abana bafite ubumuga butandukanye kwigana n’abandi.
Umwarimu mu kigo cy’amashuri abanza cya Kabirizi mu Karere ka Rubavu yishimiye aya mahugurwa, kuko ngo azabafasha mu kazi kabo.
Yagize ati “Dufite imbogamizi nyinshi mu gufasha abana bafite ubumuga butandukanye ku Ishuri, ahanini kubera ko igihe twategurwaga kuba abarezi, ntitwahawe ubumenyi bwo kwigisha abana bafite ibibazo byihariye.”
Umwarimu muri Kaminuza y’u Rwanda, ishami ry’uburezi unashinzwe uburezi budaheza, Dr Habinshuti Gonzague, avuga ko n’ubwo mu mashuri hashyirwamo ibikoresho bifasha mu kwigisha abana bafite ubumuga ariko na none hari ikibazo cy’uko abarezi batazi kubikoresha.
Avuga ko guhugura abarimu bizabafasha mu kumenya gukoresha ibyo bikoresho no guha abana bafite ubumuga ubumenyi.
Ati “Twatumije abarimu kugira ngo tubahe ubumenyi bujyanye no kwigisha isomo akoresheje uburyo bwose bushoboka, cyane ko hari ibikoresho REB yagiye igura igashyira mu mashuri. Hano turabereka uko bikoreshwa kuri buri kiciro cy’ubumuga, uburyo umwana ufite ubumuga bwo kutabona ashobora kumwigisha akoresheje ibyo bikoresho.”
Abarimu bahuguwe kandi ngo bazafasha mu guhindura ibitabo bisanzwe mu mashuri, babishyire mu nyandiko ikoreshwa n’abafite ubumuga bwo kutabona bakabasha kubisoma mu buryo bworoshye.
Umukozi w’Ishami ry’Ikoranabuhanga mu Burezi muri REB, Ngendahayo Theodore avuga ko icyo biteze ari uko abarimu bazarushaho kugira ubumenyi buhagije mu gukoresha ibikoresho bitandukanye byifashishwa mu kwigisha abana bafite ubumuga.
Dr. Saidou avuga ko kutaboneka kw’ibikoresho by’ibanze mu kwigisha ari imwe mu mbogamizi zikomeye zibangamira uburezi kuri bose.
Yagaragaje ibyiza by’ibitabo bigezweho (Digital) ndetse anavuga ko iterambere mu burezi rigomba guhera ku bumenyi n’ubushobozi bukenewe bwa mwarimu.
Avuga ko mu gihe mwarimu afite ubumenyi arushaho kuzamura imyigire y’abana cyane hifashishijwe ikoranabuhanga.
Avuga ko mwarimu agomba gutozwa gukoresha ikoranabuhanga hagamijwe kwiyungura ubumenyi.
Ati "Gukoresha neza ICT, gushyiraho no guhuza ibikoresho bigezweho byo kwiga mu buryo bugezweho (Digital), ndetse no gushyira mu bikorwa amahame ajyanye n’igishushanyo mbonera cyo kwiga (UDL), byafasha mu kwemeza ko ibikoresho byifashishwa mu burezi bigerwaho.”
Dr. Saidou yavuze ko UNICEF, hamwe n’abandi bafatanyabikorwa nka REB, bamaze gukora ibitabo bigezweho birimo inyigisho z’icyitegererezo (Accessible Digital Textbooks) bakoresheje Igishushanyo mbonera cyo Kwiga (UDL).
Yavuze kandi ko bazakomeza gushyira imbaraga mu gushyigikira amahugurwa yo kongerera ubushobozi abarimu ku ikoreshwa ry’ibitabo byifashishwa mu buryo bwa Interineti ndetse no guhuza ibikubiyemo kugira ngo imyigire irusheho kuba myiza, ndetse uburezi kuri bose bugerweho kandi n’abantu bose babone amakuru y’abafite ubumuga.


text:
Nitwa Gaudence, ntuye mu Karere ka Nyagatare. Ubwo nendaga gusoza amashuri yisumbuye, narabyaye maze bimviramo kuva mu ishuri. Nkimara kubyara byarankomereye, ku buryo byari bigoye kuba nabona imyenda y’umwana. Nigiriye inama yo kujya kureba marume ngo mubwire ikibazo mfite, maze anyemerera kumpa amafaranga 5,000 nkagurira umwana imyenda. Kuva uwo munsi nahise ntangira kureba uko ntazasubira kujya gusaba ubufasha.
Aha rero ni ho igitekerezo cyo gucuruza cyavuye. Nafashe ya mafaranga, ngabanyamo kabiri, ntangira gucuruza inyanya andi nyagurira umwana imyenda. Nkitangira gucuruza inyanya, nakomezaga gushora inyungu nabaga nabonye, ndetse nkakomeza no kwizigamira mu itsinda. Nyuma y’imyaka ibiri nafashe inyungu nari mfite ndetse n’amafaranga nizigamiye mu itsinda maze ntangira iduka ryange.
Nkitangira uru rugendo, nagiye mbona abantu bagiye bahomba ndetse n’abandi bungutse ariko bose bagakomeza urugendo. Ubwo rero nahise niyemeza gukora cyane kuko nari nzi ko kugira ubucuruzi buteye imbere bishoboka.
Mu rugendo rwo gutangira gucuruza, nagiye mpura na byinshi. Gusa ubu nge n’umwana wange tuba mu nzu yacu kandi tubasha kwigurira icyo dushaka cyose. Gusa sinavuga ko nageze aho nshaka kugera kuko urugendo ruracyari rurerure. Nifuza kuzirihira kaminuza ndetse nkanarera umwana wange ntazagire icyo abura. Kuzirikana ko ushobora guhera kuri duke ukagera kure na byo ni ingenzi. Ikindi kandi kubyara ntibivuze ko ubuzima buba burangiye kuko mu gihe uhuye n’imbogamizi izo ari zo zose, uba ugomba guhangana nazo, ukigirira ikizere, nta kabuza urazirenga.


text:
Bavuga ko n’ubwo ihene nta gaciro kanini ifite, itanga umusaruro iyo uwayoroye ayitayeho mu gihe uyihabwa akayigurisha we ngo aba yihemukiya.
Imiryango 12 y’abarokotse Jenoside batishoboye yorojwe ihene buri umwe, igaragaza ko n’ubwo ihene atari nk’inka, bazazifata neza nk’andi matungo ashobora kubateza imbere aho kuzigurisha no kuzirya nk’uko bijya bigenda kuri bamwe.
Aba baturage borojwe n’Umuryango rusange w’Abanyeshuri biga muri Kaminuza Gatolika ya Kabgayi (ICK), na wo ugaragaza ko n’ubwo nta butunzi bwinshi ufite nk’abanyeshuri, bikwiye ko buri wese yirebaho agashaka icyatuma mugenzi we atera imbere n’ubwo yamufasha kuri bwa bushobozi buke afite.
Sibomana Athanase warokotse Jenoside yakorewe Abatusi, avuga ko nta tungo yagiraga kandi ko iryo yahawe rizamuteza imbere aho kurigurisha ritarororoka, akagaya abajya bahabwa inkunga bagahita bayikoresha ibyo itagenewe kuko bahora muri bwa bukene.
Agira ati “Itungo ryagateje imbere urihawe, iyo utaryoroye ukarigurisha ni wowe uba wihemukiye. Nta tungo nagiraga ariko ndizera ko iri rizanteza imbere”.
Murorunkwere Lydie na we warokotse Jenoside, avuga ko yari atunze ihene akabasha kubona amakayi y’abana n’amafaranga y’ubwisungane mu kwivuza, ariko mu mwaka ushize abajura bakazimwiba agasigarira aho, akaba nawe agaya abahabwa inkunga bakayipfusha ubusa.
Agira ati “Nubaha itungo ryose ko ryanteza imbere, iri nahawe rizamfasha kwiteza imbere niryororoka nkagira nk’eshanu, nzajya ngurisha mo imwe nyikenuze. Ugurisha impano yahawe aba yihemukiye kuko nta terambere ashobora kugeraho”.
Umunyamabanga nshingwabikorwa w’Umurenge wa Nyamabuye Rurangwa Laurent avuga ko umuturage uhawe itungo nk’inkunga agirwa inama yo kudahita arigurisha kuko aba agabanyije amahirwe yo kwiteza imbere.
Agira ati “Ni uburenganzira bw’umuturage kuba yagurisha itungo rye akaryikenuza, ariko bene aba baba batishoboye tubashishikariza kwihangana rikororoka kugira ngo nanagurisha agire iryo asigaraga rizamuha irindi mu minsi iri imbere”.
Mu bindi bikorwa AGE ICK ikora mu gihe cy’iminsi 100 yo kwibuka Jenoside yakorewe Abatutsi mu 1994, harimo ibijyanye n’imirimo y’amaboko basana amazu y’abatishoboye no guharura imihanda.
Ibitekerezo ( 3 )
wow birashimishije cyane tuzarwubaka n’abandi barebereho


text:
Burya rimwe na rimwe kubira ibyuya cyane bishobora gutuma ugira impumuro mu kwaha, ndetse bikaba byabangamira abandi bantu.
Ku rubuga https://www.circulaire-en-ligne.ca/ bavuga ko hari ibintu bisanzwe, usanga bitanahenze cyane bifasha umuntu gukira umunuko mu kwaha bitagombye kumusaba kwitera za ‘deodorants’.
1.Vinaigre de cidre
Umuntu ashobora gufata agacupa karinganiye, akavangiramo ‘ vinaigre de cidre’ nkeya, umutobe w’indimu ndetse n’amazi agacugusa, akabyisiga inshuro ebyiri mu cyumweru, kuko abyisize kenshi byatuma uruhu rwumagara. Ikindi ngo si byiza kujya ku zuba ryinshi mu gihe umuntu amaze kwisiga uwo muti.
2.Bicarbonate de soude
‘Bicarbonate de soude’ izwiho kugira ubushobozi bwo kurwanya za bagiteri, ibyo bikayiha ubushobozi bwo kurwanya umwuka mubi mu maha, ndetse no kuhacyesha. Uko bikoreshwa, ni ugufata bicarbonate de soude ukayivanga n’amazi, bigasa n’ibikoze igikoma gikomeye ukabisiga mu kwaha bikamaramo iminota 10 ukabikaraba. Ibyo nabyo ngo si byiza kubikoresha inshuro zirenga ebyiri mu cyumweru kuko byakwangiza uruhu mu gihe bikoreshejwe inshuro nyinshi mu cyumweru.
3.Kunywa amazi menshi
Amazi ni ingirakamaro cyane ku buzima bw’umuntu, kuko arinda umuntu kuba yagira ikibazo cy’umwuma, ndetse akanafasha umubiri gusohora umwanda, kuko iyo myanda ni yo ikurura za bagiteri ari na zo zishobora gutera impumuro mbi mu kwaha. Nibura umuntu ngo yagombye kunywa litiro imwe n’igice y’amazi (1,5L) ku munsi.
4.Indimu
Indimu ni urubuto rusanzwe rukundwa n’abantu benshi kubera ibyiza ruzana ku buzima bw’abantu, zifite ubushobozi bwo kurwanya bagiteri ‘antibactérien’, irwanya za bagiteri zitera impumuro mbi.
Birahagije gufata agasate k’indimu gato, ukakarambika mu kwaha mu gihe cy’iminota cumi n’itanu, nyuma ukakajugunya. Kubera ko indimu ikize kuri za ‘antioxydants’, ifasha mu kavanaho imyanda yirunda mu kwaha umunsi wose, igatuma umwuka wo mu kwaha uhumura neza. Indimu inafasha mu gukesha mu maha ku bantu ahirabura cyane. Gusiga indimu mu kwaha bikorwa nijoro umuntu agiye kuryama, kandi ngo si byiza gushyira indimu mu kwaha inshuro zirenga ebyiri (2) mu cyumweru.
5.Isabune y’umwimerere / le savon naturel
Isabune zikozwe mu bintu by’umwimerere zisukura umubiri ku buryo bwizewe kandi zitangiza bimwe mu biwugize. Usanga izo sabune ziba zifite ibintu bifasha uruhu kumererwa neza, zikaruvanaho imyanda yose. Muri izo sabune zikozwe mu bintu by’umwimerere harimo iz’igikakarubamba, izikozwe mu ndimu ndetse no mu macunga n’ibindi.
6.Amavuta akorwa mu giti cy’icyayi/huile essentielle d’arbre à thé
Ayo ni amavuta y’igiti cy’icyayi gikomoka muri Australie, akaba agira akamaro kenshi karimo no kurwanya impumuro mbi mu kwaha . Umuntu abashije kuyabona ni ukuyafungura, agasiga mu kwaha inshuro zitarenga ebyri mu cyumweru. Gusa ngo ntibyemewe kuyakoresha ku bana bafite munsi y’imyaka ine no ku bagore batwite.


text:
Kigali: Abatuye ku misozi ihanamye bagiye kuzimurwa
Yanditswe na MUKAGAHIZI ROSE
Umuyobozi ushinzwe imiturire n’imyubakire mu Mujyi wa Kigali Eng. Mugisha Fred, asanga imiturire inoze muri uyu mugi ari inzira inoze ndetse n’igisubizo kirambye cyo kugera ku mibereho myiza y’umuturage ari na yo mpamvu hari gahunda yo kwimura abatuye mu misozi ihanamye.
Eng. Mugisha avuga ko kuri ubu Leta ishyize imbaraga cyane ku bantu batuye ku misozi ihanamye, n’abatuye ahamaze kugaragaza ibimenyetso by’uko imvura ije ishobora kubasenyera, benshi ngo ni abo ku musozi wa Rebero, Mont Kigali na Jari bazimurwa mu myaka ine iri imbere.
Ngo ni imiryango hafi 14 000 bigaragara yuko batuye mu manegeka igomba kuzaba yimuwe nibura muri iyo myaka ine.
Yagize ati: “Uburyo bwo kuzabimura ni inyigo ikirimo gukorwa kugira ngo harebwe uburyo bashobora kwimurwa budahenze kandi bwiza butuma ubuzima bwabo buva mu kaga, byaba ari ukubimura bakubakirwa amazu bagatuzwa neza ahantu hari ibikorwa remezo birambye, bagatura batekanye”.
Kuba Kigali atariwo mugi wonyine uri mu misozi, hakaba hari abibaza niba nta tekiniki zo gutura mu buhaname ziriho, Eng. Mugisha yagize icyo abivugaho.
Ati: “Ni byo koko hari imwe mu migi ituye ku buhaname budakabije ariko kuri twe aho kugira ngo umuturage age gutura ku buhaname bukabije kandi tugifite ahagomba guturwa nta mpamvu y’uko atura ahatakabaye haturwa. Dufite ahantu henshi igishushanyombonera cyagaragaje ko hagomba guturwa ahubwo aho hahanamye nihaterwe amashyamba nayo afitiye igihugu akamaro”.
Mu birebana no kubimura ngo bazahera ku bababaye kurusha abandi. Ati “Nk’ubu mu mvura ishize hari abo imvura yatwariye ibikoni, yenda inzu irasigara ariko icyatwaye igikoni umwaka utaha ntawamenya. Ibyo ni ibimenyetso Leta igenda ishingiraho igira iti biragaragaye ko aba ng’aba bababaye kurusha abandi”.
Kugeza ubu ngo abari kurebwaho ni abari mu kaga kurusha abandi, uburyo bwo kubatuza ngo biracyari mu mbanzirizamushinga.
Ati: “Kugeza ubu, uburyo bwiza bwo kubatuza bigenda bigaragara ko ari uburyo bwo kwimura umuntu ukamushyira mu nzu ntumwimure ngo utume ajya ahandi hatemewe”.
Asaba Abanyakigali guhindura imyumvire bakumva ko batazakomeza gutura nkuko kera baturaga mu gipangu nubwo hari aho byemewe ahubwo ngo biturutse ku bwiyongere bw’abaturage, ngo nta bwo abantu bakomeza gutura mu nzu zo hasi ahubwo abantu bakwiye gutura bajya ejuru na bo babyaye bagakurikiraho kuko ikirere cyo nta kibazo gifite. Yishimira ko imyumvire itangiye guhinduka.
Ingamba zirashyirwa ku kugera ku miturire inoze
Bamwe mu baturage batuye Umujyi wa Kigali barashima ikerekezo k’igihugu aho Leta y’u Rwanda yitaye ku miturire kugira ngo buri munyarwanda wese agere ku mibereho myiza.
Mukanyamibwa Petronille, atuye mu murenge wa Kimisagara mu karere ka Nyarugenge ashima uburyo abayobozi batahwemye kubaba hafi mu minsi ishize ubwo bari bugarijwe n’ibiza.
Ndahayo Bosco utuye mu murenge wa Kigarama mu karere ka Kicukiro yashimiye Leta uburyo yabashije kwereka abaturage ahantu hose hatemewe kandi hari amanegeka ngo bimufasha kumenya aho yagura hazima adahuzaguritse.
Gutura mu manegeka ntibiboneshwa ijisho
Eng. Mugisha asobanura ko gutura mu manegeka bitaboneshwa amaso. Yagize ati: “Umuntu utuye mu manegeka ni umuntu utuye ahantu hari ubuhaname bukabije burenga kuri 40%, nta bwo burebeshwa amaso hari ibikoresho bihareba bikerekana ko aho hantu hadakwiye guturwa”.
Akomeza agira ati: “No ku gishushanyombonera aho hantu twaraharinze, hagomba guterwa ishyamba, bityo, hakarinda isuri isanga abatuye neza hasi. Ahandi hakabiri ni abantu batuye mu bishanga kuko iyo amazi aturutse hejuru abasanga akabuzurana rimwe na rimwe agatwara n’ubuzima bwabo, abandi batuye mu nkengero za ruhurura ishobora kuzura igateza ubuzima bwabo mu kaga.
Eng. Mugisha avuga ko hari metero bemera mu birebana no guturira ruhurura.
Yagize ati: “Hari metero twemera, umuntu utuye ku nkengero za ruhurura ature byibura kuri metero 20, atari ibyo aba atuye mu manegeka, hagati ye na ruhurura hagomba kubamo metero 20 bitabaye ibyo aba ari mu manegeka.”
Yakomeje avuga ko Umujyi wa Kigali wafashe ingamba zikomeye mu birebana n’imyubakire za ruhurura.
Yagize ati: “Kuri ubu ruhurura nshyashya turimo gukora twibanda kuri za metero zemewe”.
Ku birebana n’abatari kuri metero zemewe, Eng Mugisha avuga ko bazishyurwa bakajyanwa gutuzwa mu midugudu y’ikitegererezo ahantu heza aho bari bari hagaterwa ibiti.
Ku birebana n’ingamba Umujyi wa Kigali wakoze kugira ngo abantu batuye mu manegeka bavemo, Eng Mugisha yabigarutseho. Ati: “Icya mbere twakoze ni ukumenyekanisha amanegeka kuko rimwe na rimwe hari ubwo umuturage aba atazi ko ari mu manegeka kandi koko byaragaragaye aho twashyiragaho ku nzu ye ikimenyetso gitukura bakunze kwita towa agatungurwa kuba na we atuye mu manegeka”.
Avuga ko icyo kimenyetso bashyiragaho kugira ngo nibura buri muntu wese ujya gukodesha, nujya kugura amenye aho agiye, nahasanga cya kimenyetso ahamenye kuko ubusanzwe ntihapimishwa ijisho.
Ati “Kumenyekanisha bwa mbere ni uko buri muturage wese ku bufatanye n’inzego z’ibanze buri nzu yose iri mu manegeka ifite ikimenyetso. Ni ukuvuga ngo ugiye ahantu ugasanga hari ikimenyetso ku nzu ntakwirirwa wigora, ushobora kureba imiterere ukavuga ngo aha hantu harahanamye, cyangwa uti ni mu gishanga cyangwa ugasanga ari ku nkengero za ruhurura. Kuba hari zimwe mu nzu ziriho ibyo bimenyetso zegereye umuhanda, nta ruhurura ihari, nta gishanga nta n’ubuhaname”.
Uretse aha ngo hari na none amazu yegereye imihanda nayo yashyizweho ibimenyetso atari uko ziri mu manegeka ahubwo kubera biteganyijwe ko umuhanda uzaguka. Aba ngo baba bazishyurwa bakahava kugira ngo umuhanda waguke.


text:
Kubana neza hagati y’umugore n’umugabo bikomoka cyane kukuba buri wese yishimiye mugenzi we, kuko aribyo bituma barushaho kumvikana no gusenyera umugozi umwe urukundo rwabo rukarushaho gukomeza kugera ku rwego rwiza.
Ariko hari igihe ibyo byose binanirana ugasanga ahari urukundo haje urwango kuburyo amakimbirane n’umwiryane mu rugo usanga aribyo biganje aho kugira ngo harangwemo umutuzo.Ibyo byose kandi bishobora guterwa n’umwe muri bo utitaye ngo ni umugore cyangwa ngo ni umugabo bitewe n’imiterere ya muntu.
Ibi ni ibimenyetso byakwereka umugore ko umugabo we yarambiwe kubana nawe.
1. Iyo muri kumwe aba buri gihe ahugiye kuri telefone acatinga,yikinira udukino
kuri interineti ndetse yihamagarira cyangwa ahamagarwa.
2. Nta munsi numwe yagusaba imbabazi bibaye ko akubabaza cyangwa yaguhemukiye
3. Ntabwo yaguha ubufasha igihe ubumucyeneyeho
4. Ibye byose biba ari ibanga ntabwo yakubwira ubuzima bwe bwose nk’umukunzi we
5. Ntabwo akwitaho nk’uw’agaciro.Agufata nk’uko afata abandi.Mbese uba uri
umuntu usanzwe.
6. Ntabwo yatuma wumva utekanye ahubwo ibyo akora byose ni ibikubangamira.
7. Ibintu byaba bibi cyangwa byiza bikubayeho mu buzima agaragaza ko we ntacyo
bimubwiye.
8. Ntabwo yategura byibura n’akanya na gato ngo mube muri kumwe mwishimanye
kuburyo usanga kumarana nawe umwanya runaka atajya abiha agaciro.
9. Ntabwo yubaha inshuti zawe cyangwa ngo ahe agaciro umuryango wawe
10. Ntabwo ugira uruhari mu gutegura imishinga ye y’ahazaza .
11. Inshuti ze n’umuryango we,nta kintu baba bazi kuri wowe bihagije cyo kuba
mwaba mu kundana.Mbese agerageza kubashisha ko mukundana.
12. Ntabwo akubaha iyo muri kumwe n’umuryango we ndetse n’inshuti ze.
13. Ntabwo yubaha ibintu byose bigufitiye umumaro
14. Nta na rimwe yishimira ko mugirana ikiganiro
15. Ntabwo uba uri kimwe mu byo atekereza bwa mbere
16. Yirinda bikomeye kuba mwakoranaho cyangwa mwakegeranya ibice by’umubiri
wanyu.
17. Buri kintu ukoze cyose kimutera umujinya agahita arakara
18. Akunda kukugereranya n’abandi bagore aho ushobora kumva yijujuta avuga ko.
umugore wa kanaka akurusha kwambara akaberwa n’ibindi byinshi.
19. Ibyo wamubwiye byose abisiga aho wabimubwiriye ntajya abyibuka nagato.
20. Ahora akubwira ko acyeneye umutuzo ndetse n’umwanya uhagije.
21. Ntajya yifuza na rimwe ko mwagirana ubwuzuzanye
22. Ntabwo yarota na rimwe mu buzima bwe yagusohokanye ngo ajye kugushimisha
Gusa nyuma y’ibi byose iyo bikomeje nta gisubizo gifatika cyabonetse,niho usanga hakurijemo kugirirana nabi byeruye mu gihe byabaga mu rwihisho bitagaragarira buri wese.
Aha rero haba hacyenewe ko umwe ashaka uko yajya kure y’undi haba hifashishijwe amategeko cyangwa ubwumvikane hagati yabo bombi kuko iyo bitabaye bityo, birangira umwe ahasize ubuzima.


text:
Foundation ni step ikomeye cyane muri makeup iyo wafashe itajyanye nuruhu rwawe biba bisa nabi kbsa, usibye nibyo bishobora gusa neza ark ikica uruhu rwawe. Kumenya foundation iguhira nitaguhira nukugerageza ukazareba nyine mbese ni experience ark hari utuntu kn mm wagenda uzi.
Hitamo ukurikije uruhu rwawe
Ntango twese tugira uruhu rumeze kimwe, bamwe bagira ururimo amavuta menshi abbandi rukaba rwumye abandi bari hagati na hagati aho. Nkuko aya moko yuruhu adahirwa namavuta amwe ninako foundation nazo zitabakorera mwese. Kubantu bafite nkuruhu rwumye foundation yanditseho moisturizing nizo zikunze kubahira kuko zikurinda ko rwuma kurushaho. Abafite urufite amavuta menshi nabo gufata foundation ifite ibivuta nukwikururira ibibazo utworoshye nitwo tuba ari sawa. Normal skin nibo bakize kuko zose bazikoresha nta wasi.
Iki nicyo mpereyeho kuko iyo udakurikije uruhu rawe niho akenshi usanga warwaye ibiheri cg ukitera ibindi bibazo byuruhu
Ntukurikize uko isa mu icupa
Akenshi uko foundation iba isa mu icupa siko iba isa iyo ugiye kuyiokoresha, mbere yo kuyigura reo byaba byiza ukanze ukareba uko iza isa. Abakuruzi akenshi baba bafite icupa ryo kwerekeraho aba clients, uyirebe cg urebe namabara menshi kugirango bigufashe guhitamo.
Kuyisiga ku gatuza cg ijosi
Abenshi brebera ku kiganza inyuma kdi akenshi usanga ikiganza cyawe kidasa nisura yawe. Kuko rero iyo wimaquille ub udashaka gusa ukuntu kumwe isura hanyuma ngo ijosi rise ukuntu fata foundation uyisige ijosi nubona bijyanye ufate iyo. Iyo uisize ukabona ntango uri kuyibona yinjiye mu ruhu bien niho aba right color, naho iyo arinzobe kukurusha urayisiga ukabona urasa umweru yaba igikara kukurusha nabwo ukabona umeze nkuwisize itaka. Niyo mpamvu kureba shades zitandukanye ari byiza birangira ufashe ijyanye nawe kurusha izindi.
Baza uzigurisha
Abacuruzi baba bazi imari yabo bazi ngo abasa gutya bakunda ibi arebeye ku bandi ba client. Aho kumeneka umutwe ushakisha mubwire akwereke nka zingahe ubundi usigare urwana no guhitamo imwe. Akenshi iyo ugiye kugura ikintu nta experience kubaza biba byiza, yanaguhitiramo ukamubazza icyo agendeyeho. Bituma umenya ibyo utaruzi kdi ugahaha utvunitse.
Wakireko kuvanga bishoboka
Hari igihe ubur ibara rijyanye nawe neza neza ukabona ebyiri uvugango iyaba hari hari shade hagati yizi. Inama nakugira nukuzigura zombie ukajya uzivanga ukaona rya bara ryawe riri perfect. Ibi bintu bibaho cyane kurusha uko wabicyeka cyane cyane ko uruhu ruhinduka bitewe nibihe, nkurugero mu gihe cyizuba ryinshi urirabura foundation yarisanzwe igukrera ikaba a tad bit too light (inzobe kukurusha ho gato) icyo gihe kuvanga ho gacye nibyo biguha shade ujyanye 100%


text:
« Leta ya Kagame yaba izi ibyo ivuga n’ibyo isaba Kiliziya ? » Prof Charles Kambanda
18/12/2016 Isesengura ry’umunyamategeko Prof. Charles Kambanda
Ngo Papa (Vatican) nasabe imbabazi ku cyaha cya jenoside kubera ko yasabye imbabazi kw’ihohoterwa ry‘abana ryakozwe na bamwe mu bapadiri!
1. Sinshaka kujya mu kibazo « Kiliziya Gatulika ni iki » cyangwa, « Kiliziya Gatulika iba he »? Ubishaka yajya kureba ibisobanuro birambuye mu nyandiko (Documents) z’inama nkuru ya Vatikani ya kabiri (Vatican II Council), cyane cyane inyandiko yiswe mu rurimi rw’igifransa « constitution dogmatique »Lumen gentium »». Ni ngombwa gusobanukirwa icyo Kiliziya Gatulika iricyo mbere yuko tuvuga ibindi kuri iyi subject.
2. Kugirango ubuyobozi bwa Kiliziya Gatulika busabe imbabazi ku cyaha cyakozwe n’umupadiri, uwihayimana cyangwa umukirisitu usanzwe, ubuyobozi bwa Kiliziya Gatulika bwagombye kuba bwaragize uruhare mu cyaha kivugwa. Urwo ruhare rushobora kuba mu buryo bwa vicarious liability cyangwa se mu buryo bw‘ubufatanyacyaha ( criminal liability).
3. Ese, umukoresha ( Kiliziya Gatulika) ashobara kuryozwa ( vicarious liability/responsabilité indirecte) ibyaha – bihanwa n’amategeko mpanabyaha by’umukozi; ibyaha umukozi yakoze ari mu kazi k’umukoresha?
Ubundi kirazira ko umukoresha abazwa ibyaha by’umukozi we. Ariko, hari situations eshatu ( exceptions) iyo imwe muri izo exceptions ibaye, umukoresha aryozwa ibyaha by’umukozi we ( vicarious liability). Kugirango umukoresha abazwe ibyaha bihanwa n‘amategeko mpanabyaha umukozi yakoze, kimwe mubikurikira kigomba kuba cyarabaye:
(a) Umukoresha ( Kiliziya Gatulika)agomba kuba yategetse umukozi we ( padiri) gukora icyaha aregwa, CYANGWA
(b) Ibikorwa bigize icyaha umukozi ( padiri) aregwa n’ibyo bikorwa bigize akazi umukozi (padiri) yahawe gukora.
CYANGWA
(c) Umukozi (padiri) yakoze biriya byaha hagamijwe ko umukoresha (Kiliziya Gatulika) abona inyungu. Kandi izo nyungu zigomba kuba zihura n’inyungu umukoresha yashakaga kubona igihe yahaga umukozi we (padiri) akazi yakoreyeho icyaha. Ibyo bikorwa ( ibyaha) umukozi (padiri) yakoze bigomba kuba bifitanye isano n‘akazi umukoresha ( Kiliziya Gatulika) yahaye umukozi gukora.
Birumvikana ko ku cyaha cya jenoside bivugwa ko abapadiri bamwe bakoze, nta exception n‘imwe yatuma umukoresha ( diyoseze ) wa bariya bapadiri yabazwa kiriya cyaha gihanwa n’amategeko mpanabyaha y’u Rwanda.
Ku rundi ruhande ariko, abapadiri bakoze child abuse ku bana muri Amerika n‘ahandi, bo ibyaha bifitanye isano n’akazi bari bashinzwe gukora. Akazi ka padiri karimo counseling, gusiga amavuta matagatifu ku bantu, guha abantu amazi y’umugisha, gutanga penetensiya, etc. Ibyo byose bikorwa mu mwiherero, mu buryo bw‘ibanga. Iyo niyo environment biriya byaha by’urukoza isoni ku bana byakorewemo. Kandi, Kilziya Gatulika ifite inyungu ko abantu bagana abapadiri mu mwiherero , mu ibanga ngo babone amasakaramentu. Ni ukuvuga ko hagati ya bariya bana na diyoseze, hariho fiduciary relationship. Kandi bariya bapadiri (abakozi ba diyoseze) bakoresheje position yabo kubona advantages – kandi ku bana bato – bityo diyoseze ikaba itarakoze akazi kayo ka supervision yaba padiri bashinze abana bato kandi hari fiduciary relationship hagati y‘abana na diyoseze.
Kuvuga ngo abantu bishwe bahungiye kuri paruwasi/kwa padiri bityo Kiliziya Gatulika ikabibazwa, ntabwo bihagije. Kwa padiri ntabwo ari ikigo gishinzwe gucumbikira abantu kandi kwa padiri ntabwo hafite ibyangombwa bisabwa abantu bacumbikira abandi, harimo no gucungirwa umutekano. Akazi ka padiri nta nshingano zo gucumbikira abantu zirimo n’ubwo yaba ari mukaga yahahungira bitewe nuko yumva ko byamufasha. Nubwo umuntu uhunga akaga akariko kose atakumirwa kwinjira ahantu akeka ko hatekanye, uwakira umuntu uhunga akaga atagomba gusabwa gukora ibitangaza cyangwa gukora ibintu bidasanzwe.
Kubera izi mpamvu mvuze haruguru, kuvuga ngo Papa asabe imbabazi kuri jenoside kubera ko yazisabye ku bana bafashwe, ni ukuvanga amasaka n’amasakaramentu. Nta kuntu umuntu yasaba imbabazi ku cyaha atagizemo uruhare ku buryo bwa vicarious liability cyangwa criminal liability.
4. Ese, Kiliziya Gatulika yaba iregwa ubufatanyacyaha naba padiri bivugwa ko bakoze jenoside cyangwa se, Kiliziya Gatulika hari uburyo yagaragaye mu bwicanyi?
Ubundi, iyo bigaragaye ko umuntu yafashije undi gukora icyaha gihanwa n’amategeko mpanabyaha, ( aiding and abetting or accessory), uyu muntu ahanwa nkaho we ubwe yakoze icyo cyaha uregwa yakoze bityo akaba yabihanirwa akanabiryozwa.
Kugirango umuntu ahamwe n’icyaha kitwa aiding and abetting ibyaha by’undi muntu, hagombye kuboneka ibimenyetso by’ibintu bikurikira:
(a) ko icyaha kivugwa koko cyakozwe
(b) uregwa gufasha uwakoze icyaha muby’ukuri yatanze itegeko ko icyaha gikorwa, yasabye ko icyaha gikorwa
(c)uregwa gufasha uwakoze icyaha yagombye kuba yarafashije uregwa gukora icyaha abigambiriye kandi ashaka ko icyaha koko gikorwa.
Kandi,
(d) uregwa ubufatanyacyaha yakoze (b) na (c) mbere y’uko icyo cyaha gikorwa/kiba.
Iyo umuntu aregwa ubufatanyacyaha ( accessory), uwafashije mu cyaha arabihanirwa akaba yanatanga indishyi y‘akababaro. Kugirango ibi bibe, hagombye kugaragazwa ibimenyetso simusiga ko:
(a) umufatanyacyaha yari azi neza, adashidikanya ko, umuntu yafashaga yakoze icyo cyaha, kandi
(b) uwafashije yabikoze agambiriye kubuza ko uwakoze icyaha afatwa ngo ahanwe uko biteganywa n’amategeko.
Birumvikana ko Kiliziya Gatulika itafashije umuntu uwariwe wese mu cyaha kiswe jenoside yabaye mbere y‘uko kiriya cyaha gikorwa ( aiding and abetting) cyangwa nyuma yicyaha (accessory).
Imanza z‘abapadri bakoze ibyaha bya child abuse, facts zabo ziratandukanye. Abayobozi ba bariya bapadiri bahamwe no gufasha abapadiri mu cyaha nyuma y’icyo cyaha ( accessory). Gute? Muri cases zose, diyioseze zamenyaga ko abapadri bahohoteraga bariya bana. Akenshi, ubuyobozi bwa diyoseze icyo bwakoze ni uguhindurira bariya bapadiri bakabashyira ahandi cyangwa ubuyobozi bwa diyoseze bukavugana n’imiryango y’abo bana hagamijwe ko babikira ibanga abo bapadiri. Ni ukuvuga ko diyoseze/Kiliziya Gatulika yagize uruhare muri biriya byaha by’ihohotera rya bariya bana. Kuba Papa yarasabye imbabazi kuri biriya byaha byo birumvikana.
Mu kwanzura:
Nta theory n‘imwe izwi mu mategeko ( mpanabyaha cyangwa mbonezamubano), ethics, morality cyangwa criminal justice yashingirwaho kubwira Kiliziya Gatulika gusaba imbabazi ku cyaha cya jenoside. Kuba Papa yarasabye imbabazi ku byaha byakozwe na bamwe mu bapadiri ku bana muri Amerika n’u Burayi, ntaho bihuriye na case ya « jenoside » ivugwa mu Rwanda. Nanone, Leta ya Kagame iravanga amasaka n’amasakaramentu.
No Comments Yet
Laisser un commentaire
Vous devez être connecté·e pour rédiger un commentaire.


text:
Ngendeye kubantu 7 twaganiriye harimo abakozi 5 nabakoresha 2 bakorera ahantu hatandukanye, byatumye nshyira hanze ibintu bijyera kwicumi (10) byatuma ukundwa kukazi.
ibinawe bigutera ingufu zogukora akazi kawe neza kandi ugakunze. dore ibyo nabahitiyemo byinjyenzi:
1.kugira intego ujyenderaho
ugomba kugira indangagaciro zikuranga mubyo ukora byose, ugatekereza indangagaciro zakugaragaza neza mubandi, benshi bakunda guhitamo ingufu, umurava, n’ubumenyi gusa nawe wareba izawe zagira icyo zikumarira.
2.Guha agaciro akazi kawe
burya rero uhabwa akazi wizewe shimangira icyokizere ufitiwe ukoraneza mushingano zawebitume uramba kukazi, doreko burya akazi kawe ari 1/2 cyubuzima bwawe.
3. kuba smart mumivugire no mumyambarire
ugomba kuvuga udahubuka kandi kuriwowe ubwawe ukigaragaza neza mumyambarire muri bureau yawe harangwa nisuku nibintu biri kumurongo.
4. Gukunda gukorana nabandi.
burya ntanyamwijyendaho kukazi ujya yuzuza inshingano zakazikeneza ugomba kwirinda kuba nyamwijyendasho ukakorana nabandi murihamwe mufashanya.
5. Guhanga udushya.
gira udushya uzana twatuma akazi kawe kajyendaneza ndetse udushya twateza imbere company yanyu, bigatanga umusaruro uhamye.
6. kumenya kuvuganeza nokuvugira abandi igihe bibaye ngombwa
burya iyo wizewe nabo mukorana ko wabahagararira ahantu ukaba ariwowe ubavugira uba wajyeze kuntego yawe biharanire rero unabyitoze hakirikare.
7 Gira icyerekezo cy’ejo hazaza
ugomba gutekereza kucyintu wifuza kujyeraho mumyaka irimbere haba mukazi kawe cyangwa mubuzima mwawe murirusanjye
8. kuba umwe mubantu batanga ibitekerezo byiza kumyanzuro ifatwa igihe habaye inama rusanjye.
9. kutita cyangwango wivange mukazi kabandi
nibibi kandi nibibi kwivanga mukazi katakureba kuko uba uri kubangamira uwokareba.
10. Ntukamene amabanga
niba umukoresha wawe cyangwa abomukorana bakubwiye ibintu mwibanga, ntugomba kubivuga. kuko iyo umennye iryobanga ufatwa nkumanyamagambo cyangwa umunyamatiku bigatuma ntamuntu wakwisanzuraho.
Ibinibimwe byinjyenzi mugomba gukurikiza bikabafasha kwitwaraneza mukazi kanyu, mumibanire nabakozi mukorana ndetse nabakoresha


text:
ISOMO RYA 5
Ni uwuhe mugambi Imana ifitiye isi?
1. Kuki Imana yaremye isi?
Yehova yahaye abantu isi ngo bayituremo. Adamu na Eva, umugabo n’umugore ba mbere, ntibari kubyara abana ngo bazajye gutura mu ijuru, kuko Imana yari yaramaze kurema abamarayika kugira ngo babe mu ijuru (Yobu 38:4, 7). Ahubwo Imana yashyize umuntu wa mbere muri paradizo nziza cyane yitwaga ubusitani bwa Edeni (Intangiriro 2:15-17). Kandi Yehova yateganyaga ko uwo muntu n’abari kuzamukomokaho, bari kuzabaho iteka ku isi bishimye.—Soma muri Zaburi 37:29; 115:16.
Mbere paradizo yari mu busitani bwa Edeni gusa. Umugabo n’umugore ba mbere bari kuzabyara abana bakuzura isi. Buhoro buhoro, bari kuzaba benshi maze bagahindura isi yose paradizo (Intangiriro 1:28). Isi ntizigera irimburwa. Izahora ituwe n’abantu iteka ryose.—Soma muri Zaburi 104:5.
Reba videwo ivuga ngo: “Kuki Imana yaremye isi?”
2. Kuki isi itakiri paradizo?
Adamu na Eva basuzuguye Imana, maze birukanwa muri Edeni. Icyo gihe Paradizo yari izimiye, kandi nta muntu wigeze ashobora kuyigarura ku isi. Bibiliya ivuga ko “isi yahanywe mu maboko y’umuntu mubi.”—Yobu 9:24.—Soma mu Ntangiriro 3:23, 24.
Ese Yehova yaba yaribagiwe umugambi yari afitiye abantu? Oya rwose. Kubera ko ari Imana ishoborabyose kuwusohoza ntibyamunanira (Yesaya 45:18). Azaha abantu ubuzima yari yaragambiriye kubaha.—Soma muri Zaburi 37:11, 34.
3. Imana izagarura ite paradizo hano ku isi?
Isi izongera kuba Paradizo, igihe Yesu azaba ari Umwami w’Ubwami bw’Imana. Mu ntambara ya Harimagedoni, Yesu azayobora abamarayika b’Imana maze barimbure abantu bose barwanya Imana. Hanyuma, Yesu azahita afunga Satani imyaka 1.000. Abantu bakunda Imana bazarokoka iryo rimbuka, kuko Yesu azabayobora kandi akabarinda. Bazabaho iteka muri paradizo ku isi.—Soma mu Byahishuwe 20:1-3; 21:3, 4.
4. Imibabaro izarangira ryari?
Ni ryari Imana izakuraho ibintu bibi byose biri ku isi? Yesu yatanze ‘ikimenyetso’ cyari kuzagaragaza ko imperuka iri hafi. Ibibera ku isi muri iki gihe bigaragaza ko ubuzima bw’abantu buri mu kaga, kandi ko turi mu ‘minsi y’imperuka.’—Soma muri Matayo 24:3, 7-14, 21, 22.
Yesu azategeka isi mu gihe cy’imyaka 1.000 ari mu ijuru, maze akureho burundu ibintu bibi byose biyiriho (Yesaya 9:6, 7; 11:9). Uretse kuba Yesu ari Umwami, azaba n’Umutambyi Mukuru. Abantu bakunda Imana, azabababarira ibyaha byabo byose. Ibyo bizatuma abakiza indwara, gusaza n’urupfu.—Soma muri Yesaya 25:8; 33:24.
5. Ni ba nde bazaba muri paradizo?
Abantu bumvira Imana ni bo bazaba muri paradizo (1 Yohana 2:17). Yesu yahaye abigishwa be inshingano yo gushaka abantu bicisha bugufi, bakabigisha icyo bakora kugira ngo bemerwe n’Imana. Muri iki gihe, Yehova arimo arategurira abantu babarirwa muri za miriyoni bo ku isi hose kuzaba muri paradizo izaba hano ku isi (Zefaniya 2:3). Mu Mazu y’Ubwami y’Abahamya ba Yehova, abantu bahigira uko bagira imico myiza, hamwe n’uko baba ababyeyi beza. Abana n’ababyeyi bakorera Imana bafatanyije, kandi ubutumwa bwiza bubagirira akamaro mu mibereho yabo.—Soma muri Mika 4:1-4.


text:
Emmy Basabose n’umuramyi ubimazemo imyaka myinshi aho yahereye uyu mulimo akiri umwana muto cyane kur’ubu yatangiye urugendo rwo gukora umuziki nk’umuhanzi wo kuramya no guhimbaza Imana.
Umuramyi Emmy Basabose ni umunyempano mushya, uruhando rw’umuziki uhimbaza Imana rwungutse. Indirimbo ye ya mbere yasohoye yayise “Himbazwa” abarizwa muri ADEPR Kabuye mu mujyi wa Kigali
Emmy Basabose yatangiye umuziki akiri umwana aho yinjiye muri korali y’abana mu rusengero yasengeragamo mu Itorero rya ADEPR. Nyuma yaje kwinjira muri Korali ikora ivugabutumwa rinyuze mu ndirimbo.
Uyu muhanzi yatangiye urugendo rwa muzika ahereye ku ndirimbo yitwa “Himbazwa” indirimbo yemeza ko yamufunguriye amarembo yo gusakaza ubutumwa bwiza bwa Yesu Kristo hirya no hino kw’isi abinyujije mu mpano Imana yamuhaye ku buntu.
Emmy Basabose yabwiye IBYAMAMARE ko muri gahunda afite mu muziki iza imbere ari ugushyira itafari rye ku iterambere rya muzika yo guhimbaza Imana.
Yagize ati “Abahari ni abahanga, ariko nanone nanjye nje gufata itafari ngatereka ku iterambere ry’umuziki wo guhimbaza Imana. Nizeye ko ubutumwa bwanjye hari abo buzafasha kandi ni nayo ntego ya mbere mfite.”
“Umuhinzi ahinga ashaka umusaruromwiza,Imana iradushakaho umusaruro mwiza,ubyibushye ufatika windobanure” Emmy Basabose
Uyu muhanzi asaba abakunda muzika yo kuramya no guhimbaza Imana kumutera Ingabo mu bitugu kugira ngo azabashe gusakaza ubutumwa bwiza aho yabahaye amagambo aboneka mu Byakozwe n’Intumwa 18.
Himbazwa by Emmy Basabose